text:
Ag-abuloyan so Antokaman a Mangiyarawid Sika ed si Jehova
“Manpili kayo ed sayan agew no siopa so panlingkoran yo.”—JOS. 24:15.
1-3. (a) Akin et maabig ya alimbawa si Josue ed pampili na dugan direksion ed bilay? (b) Antoy nepeg tayon tandaan no mandedesisyon itayo?
IMPORTANTE no anto ray pipilien tayo. Walay epekto na satan ed pansumpalan tayo. Singa bilang, isip mo pan walay manaakar, tan akasabid nansangaan ya dalan. Dinan so pilien to ey? No amta toy laen to, say pilien ton dalan et samay ompugtad destinasyon to, aliwan samay mangiyarawid sikato.
2 Diad Biblia et dakel so nabasa tayon nipaarap ed situasyon a kaukolan day manpili. Alimbawa, kaukolan nen Cain so mandesisyon no kasin kontrolen toy sanok to odino andi. (Gen. 4:6, 7) Kaukolan nen Josue so manpili no kasin manlingkor ed tuan Dios odino diad saray palson dirios. (Jos. 24:15) Determinado si Josue ya mansiansian maapit ed si Jehova, kanian pinili toy dugan direksion. Duma balet ed si Cain, pinili toy dalan ya angiyarawid sikato ed si Jehova.
3 No maminsan, dakel so napampilian tayo. No nagawa itan, tandaan moy destinasyon odino kalat mo—pian idayew si Jehova tan agmakapanggaway antokaman a mangiyarawid sika ed sikato. (Basaen so Hebreos 3:12.) Diad sayan mantumbokan ya artikulo, aralen tayoy pitoran aspektod bilay ya agti nepeg ya abuloyan a mangiyarawid sikatayo ed si Jehova.
TRABAHO TAN PROPESYON
4. Akin ya importantin walay trabaho tayo?
4 Responsabilidad na saray Kristiano ya itaryay pankaukolan da tan na pamilya da. Ipapaimano na Biblia ya no walay siopaman ya agto labay ya taryaan so pamilya to, sikatoy mauges ni nen say agmananisia. (2 Tes. 3:10; 1 Tim. 5:8) Kanian importantin walay trabaho tayo. Balet no agka manalwar, posiblin iyarawi ka na satan ed si Jehova. Panon?
5. Anto ray importantin ikonsideram antis mon awatey sakey a trabaho?
5 Panon to no mairap so makalmoy trabaho? Ompan natukso kan awaten so anggan anto lan trabaho. Panon to balet no kontra itan ed saray prinsipyo na Biblia? Odino dakel so upoten ton panaon kanian napaulyanan mo lay pililimog ed kongregasyon tan say pamilyam? Awaten mo ni kasin siansia itan ya opresi, tan ibagam ya mas maong met ni nen say anggapo? Tandaan ya no aliway pinilim ya direksion, niyarawi kad si Jehova. (Heb. 2:1) Balanglan manaanap kay trabaho odino iisipen moy mansalat na trabaho, panon kan makapanggaway dugan desisyon?
6, 7. (a) Anto so duaran rason no akin ya mantrabaho so sakey? (b) Dinan ed saratan so mamaapit ed sika ed si Jehova, tan akin?
6 Singa nibaga la, agmo lilingwanay destinasyon mo. Itepet mod sarilim, ‘No ayan propesyon so pilien ko, antoy pansumpalan ko?’ No say gagalam ed pantrabahom et pian nasuportaan moy sarilim tan say pamilyam diad panlingkor ed si Jehova, seguradon bendisyonan to ka. (Mat. 6:33) Agmo iisipen ya agka natulongan nen Jehova no naandi trabahom odino onirap so panagbilay. (Isa. 59:1) “Amta nen Jehova no panon ton iliktar ed subok iray maridios a totoo.”—2 Ped. 2:9.
7 Panon to balet no say gagalam et manpayaman? Nayarin onyaman ka met. Ingen tandaan mo ya mapeligro itan. (Basaen so 1 Timoteo 6:9, 10.) No iyunam so pampayaman tan propesyon, iyarawi ka na satan ed si Jehova.
8, 9. Antoy nepeg ya ikonsidera na atateng no nipaakar ed trabaho ra? Ipaliwawa.
8 No sakey kan ateng, isip moy epekto na alimbawam ed saray anak mo. Antoy nanenengneng dan iyuunam, say propesyon mo odino say relasyon mod si Jehova? No nanenengneng dan mas importantid sikay posisyon, inkasikat, tan kuarta, posible kasin aligen day mauges ya alimbawam? Kasin naekal so respeto dad sika bilang ateng? Oniay inkuan na sakey ya Kristianon marikit: “Manlapu lad intuboy kalakal ko, busy ya naynay si tatay kod trabaho to. Nen unaan, say antak et makulikulin mantratrabaho pian nalegpet toy pamilya mi, tan labay ton oninaway bilay mi. Balet anguman itan diad apalabas iran taon. Trabaho lan trabaho pian makasaliw na mabmabli iran gamit ya agmet kaukolan. Kanian kabkabat so pamilya mi ya mayaman, aliwan pamilyan napanuliranan ed panaglingkor ed si Jehova. Mas labay ko nin maespiritual so tatay ko nen say makuarta.”
9 Atateng, agyo aabuloyan ya iyarawi kayo ed si Jehova na trabaho yo. Panamegley na alimbawa, ipanengneng yod ananak yo ya talagan panisiaan yon mas importante so relasyon yod si Jehova nen say kayamanan.—Mat. 5:3.
10. Antoy nepeg ya ikonsidera na saray kalangweran no mamipili ira na propesyon?
10 No sakey kan kalangweran ya mannononot no antoy alaen mon propesyon, panon mon napili so dugan direksion? Singa nipaliwawa la, kaukolan mon amtaen no antoy labay mon pansumpalan. Kasin say nononoten mon propesyon et agto ka amperen ya makapibiang a nagkalalo ed kimey parad Panarian, odino iyarawi to ka ed si Jehova? (2 Tim. 4:10) Kasin aligen mo ray totood mundo ya akadepende so liket da ed kabaleg na tipon da, odino aligen moy David ya nanmatalek ed si Jehova? Inkuan to: “Tobonbalo ak nensaman, et natan masiken ak la, agko nin balot anengneng a say matunong et apaulyan, nisay saray bini to mipabpayabol na nakan.” (Sal. 37:25) Tandaan, duara labat so nayarin pansumpalan mo. Balanglan niyarawi kad si Jehova, odino ompugta kad sankaabigan a klase na bilay. (Basaen so Uliran 10:22; Malaquias 3:10.) Dinan so pilien mo? *
PANAGRELAKS TAN PANAGLIGLIWA
11. Antoy ibabaga na Biblia nipaakar ed panagrelaks tan panagligliwa, balet antoy nepeg tayon tandaan?
11 Say Biblia et aliwan kontrad panliket tan agto met ibabagan panagdarak labat na panaon so panrelaks tan panligliwa. Oniay insulat nen Pablo ed si Timoteo: “Say panangipasal ed laman et makagunggona na daiset.” (1 Tim. 4:8) Ibabaga ni ingen na Biblia ya walay “panaon a panelek” tan “panaon a pansayaw,” tan ipapaseseg ton manpainawa tayo met. (Ecl. 3:4; 4:6) Balet no agka manalwar, iyarawi ka na saratan ed si Jehova. Panon? Diad klase na pipilien mo tan say karakel na oras ya uusaren mo.
12. Antoy nepeg mon ikonsidera no manpipili kay panagrelaks tan panagligliwaan?
12 Unona, pantongtongan tayo so klase na panagrelaks tan panagligliwaan. Seguradon walay napilim ya maabig, balet maslak ed saray panagligliwaan et mangipapaseseg ed saray bengatlan kabusol na Dios, kaiba lay inkaruksa, espiritismo, tan imoralidad. Kanian kaukolan ya maal-alwar kan manpili. Antoy epekto na satan ed sika? Kasin nalagyat kan magmaliw a ‘maruksa,’ makompetensya, odino nasyonalistiko? (Pro. 3:31, NW) Kasin upoten toy kuartam? Kasin onkapuy so pananisia na arum? (Roma 14:21) Siopa ray nakaulop mo no pilien mo itan ya panagligliwaan? (Uli. 13:20) Kasin natukso kan manggaway mauges?—Sant. 1:14, 15.
13, 14. Antoy kaukolan mon ikonsidera no nipaakar ed oras ya usaren mod panagrelaks?
13 Nonot mo met so karakel na oras ya usaren mod panagrelaks tan panagligliwaan. Itepet mod sarilim: ‘Kasin nauupot ed saratan so oras ko kanian ngalngali anggapo lay panaon kod espiritual iran bengatla?’ No amin lawarin oras mo et walad saratan, agka lanlamang narelaks. Diad tua, mas maliket iramay amta dan limitaay panagrelaks da. Akin? Amta ran inyuna ray “mas importantin bengatla,” kanian ag-ira nakokonsiensia sano manrerelaks ira.—Basaen so Filipos 1:10, 11.
14 Anggan singano balibali manrelaks lan manrelaks, posiblin iyarawi ka na satan ed si Jehova. Oniay naeksperiensyan mismo na 20 años a sister ya si Kim: “Dati ayaman koy party. Kada Biernes, Sabado, tan Simba et walay happening. Natan balet, amoriak ya dakel manayay mas importantin gawaen. Singa bilang, lapud payunir ak la, ala-sais na kabuasan abangon ak la pian manpulong kanian agak nayarin mi-party ya anggad ala-una o alas-dos na palbangon. Antak ya aliwan mauges iray panlilimog, balet nayarin makadisturbo iratan. Kaukolan ya limitaan.”
15. Panon ya nibangat na atateng iray anak da diad pampili na makaparepreskon panagrelaks?
15 Responsabilidad na atateng ya itaryay materyal, espiritual, tan emosyonal ya pankaukolan na pamilya ra. Kaibad satan so panagrelaks. No sakey kayon ateng, agkayo komon killjoy tan agyo iisipen ya mauges lan amin so panagrelaks. Balet, manalwar ed saray mauges ya impluensya. (1 Cor. 5:6) No mannonot kayo nin maong, seguradon makalmo kayoy panagrelaks tan panagligliwaan ya talagan makaparepreskod interon pamilya yo. * Diad ontan, agkayo niyarawi ed si Jehova.
RELASYON ED PAMILYA
16, 17. Anto so pirmin paneermenan na dakel ya ateng, tan panon tayon amta ya natatalosan nen Jehova so nalilikna da?
16 Malet so aroan na atateng tan ananak kanian inusar itan nen Jehova pian iyilustray panangaro tod saray totoo to. (Isa. 49:15) No taynan na sakey si Jehova, natural labat ya naermenan a maong iray kapamilya to. Oniay imbaga na sakey a sister nen adispelosip so anak ton bii: “Agaylay ermen ko. Inisip ko, ‘Akin kasi et tinaynan toy Jehova?’ Akonsiensia ak, tan tinetel koy sarilik.”
17 No ontan so situasyon mo, natatalosan nen Jehova so naliliknam. Sikaton mismo et “asakitan so puso to” nen nanrebelde so inmunan too ya pinalsa to, tan saray dakel a totoo antis na Delap. (Gen. 6:5, 6, NW) Nayarin agnatalosan na saramay agnin balot akaeksperiensya na ontan no panon kaermen itan. Balet, mapeligro no abuloyan moy impankasalanan na adispelon kapamilyam a mangiyarawid sika ed si Jehova. Panon mo sirin a natalonaan so pirmin ermen no taynan na kapamilyam si Jehova?
18. Akin et agnepeg ya tetelen na atateng so sarili da no taynan na anak da si Jehova?
18 Agmo teteteley sarilim ed agawa. Inikdan nen Jehova iray totoo na kawayangan a manpili, tan balang dedikado tan bautismadon membro na pamilya et ‘nepeg ton sakbaten so awit ton dili.’ (Gal. 6:5) Parad si Jehova, samay nankasalanan so akanresponsabli ed ginawa to, aliwan sika. (Eze. 18:20) Ontan met, agmo tetetelen so arum. Igalang moy uksoyan na panagdisiplina nen Jehova. Sumpam so Diablo, aliwan saray pastol ya manproprotekta ed kongregasyon.—1 Ped. 5:8, 9.
19, 20. (a) Antoy nagawaan na atateng ya adispeloy anak da pian natalonaan day ermen da? (b) Antoy agmet mauges ya ilaloan na sarayan atateng?
19 No ombarong kad si Jehova, iyaarawim so sarilim ed sikato. Kaukolan mon ipanengneng ed inad-arom a kapamilya ya mas inarom si Jehova nen say amin nin bengatla—mas ni nen say pamilyam. Kanian pian natalonaan moy ontan ya situasyon, pabiskeg moy espiritualidad mo. Agmo isisian so sarilim ed saray matoor ya kaagian mo. (Uli. 18:1) Ibalikas mod si Jehova so walad pusom panamegley na pikakasi. (Sal. 62:7, 8) Agka manaanap na baraan mo pian makapiulop kad adispelon kapamilyam, singa diad text tan e-mail. (1 Cor. 5:11) Mansiansia kan aktibo ed espiritual iran kimey. (1 Cor. 15:58) Oniay inkuan na samay sister ya abitla niman: “Antak ya kaukolan koy mansiansian aktibo ed panaglingkor ed si Jehova tan mabiskeg ed espiritual pian no ompawil lad si Jehova so anako, akaparaan ak ya ontulong ed sikato.”
20 Ibabaga na Biblia ya say aro et “maniilalo ed amin a bengatla.” (1 Cor. 13:4, 7) Aliwan mauges so panilalon ompawil ed si Jehova so inad-arom. Kada taon, amayamay so magbabawi tan ompapawil ed organisasyon nen Jehova. Tan no nagbabawi la ra, agla nonoten nen Jehova so kasalanan da. Imbes, sikatoy ‘akaparaan ya mamerdona.’—Sal. 86:5.
PILIM SO DUGA
21, 22. Antoy determinadom ya gawaen nipaakar ed pangusar moy kawayangan mon manpili?
21 Inikdan nen Jehova so totoo na kawayangan ya manpili. (Basaen so Deuteronomio 30:19, 20.) Balet satan ya kawayangan et walay katekep ton seryoson responsabilidad. Oniay nepeg ya itepet na kada Kristiano: ‘Kasin dugay pinilik a dalan? Aabuloyan ko kasi so trabaho tan propesyon, panagrelaks tan panagligliwaan, odino say relasyon ed pamilya ya mangiyarawid siak ed si Jehova?’
22 Agbalot ombebetel so panangaro nen Jehova ed saray totoo to. Kanian anggapoy makapangiyarawid sikatayo ed si Jehova, likud labat no aliway direksion ya pilien tayo. (Roma 8:38, 39) Balet, agkomon nagawa itan! Agmo aabuloyan so antokaman a mangiyarawid sika ed si Jehova. Diad onsublay ya artikulo, pantongtongan tayoy apatira nin aspektod bilay ya nipanengneng tayoy ontan ya determinasyon.


c: text/html

text:
ISTORYAY BILAY
Naandian Ak na Ama—Akalmo Ak na Ama
INYANAK si Amak diad Graz, Austria nen 1899, kanian kalangweran la ra nen Sankamundoan a Guerra I. Tinawag iran mansundalo parad Germany kagapoy Sankamundoan a Guerra II nen 1939. Inatey ira nen 1943 legan iran milalaban ed Russia. Duay taon ko ni labat ed saman kanian agko ran talaga akabat. Nen maneeskuela ak la, maermen ak no nanengneng ko ray kaklasek ya walay ama ra, siak balet anggapo. Nen tinedyer ak la balet, aligliwa ak ta naamtaan kon wala manayay Ama tayo ed tawen ya agbalot ompatey.—Hab. 1:12.
SAY IMPAN-BOY SCOUT KO
Nen pitoy taon ko, nan-Boy Scout ak. Say Boy Scouts et internasyonal ya organisasyon ya inggapo nen 1908 nen Robert Stephenson Smyth Baden-Powell, sakey ya lieutenant general ed Great Britain. Nen 1916, inorganisa toy Wolf Cubs (o Cub Scouts) a parad mas ugaw ni ran lalaki ya singa siak.
Labalabay ko ray panka-kamping mid probinsya no Sabado Simba
Imbangat dad sikami ran Boy Scout ya inagew-agew kamin manggaway kamaongan. Saya so motto mi. Say ibabaga mi no makapansabatan kami, “Naynay ya Akaparaan.” Labalabay ko man. Diad grupo min masulok ya sanlasus a lalaki, manga kapaldua so Katoliko, say kapaldua et Protestanti, tan walay sakey ya Budista.
Manlapu nen 1920, walay nagagawan international Scout meeting o jamboree kada pigaran taon. Kaiba ak ed komapiton World Scout Jamboree diad Bad Ischl, Austria, nen Agosto 1951. Insan kaiba ak lamet ed komasiam ya World Scout Jamboree nen Agosto 1957, diad Sutton Park, ya asingger ed Birmingham, England, ya manga 33,000 ya Scout a nanlapud 85 ya bansa so linma. Tan manga 750,000 so binmisitad sikami ed satan ya jamboree, kaiba lay Queen Elizabeth na England. Parad siak, singa kami sanaagin amin. Agko naisip ya asingger ko lan naromog so mas makapadinayew ya impanaagi
WALAY AKABAT KON TASI NEN JEHOVA
Nen manga Marso o Abril na 1958, magano lan nasumpal so training ko bilang waiter diad Grand Hotel Wiesler ed Graz, Austria. Ditan et walay akatrabahok ya marunong a panadero, si Rudolf Tschiggerl, tan pinulongan to ak. Agko nin balot nadngelan so katuaan. Imbaga tod siak ya aliwa kunon base ed Biblia so doktrina ya Trinidad. Indepensak so Trinidad tan labay kon paneknekan ya aliway ibabaga to. Labalabay kon katrabaho si Rudolf kanian ninonot kon kombinsien ya ompawil ed Katoliko.
Si Rudolf ya tatawagen min Rudi et inyalaan to ak na Biblia. Imbagak ya Biblia na Katoliko so dapat ya iter to kanian onman so inter to. Nen ginapoan kon binasa, walay nalmok ya inseksek nen Rudi ya tract ya inimprinta na Watchtower Society. Agko labay man ta nayarin singa tua so karga to pero andi manaya. Balet labay kon pantongtongan mi so Biblia. Atalosan to ak nen Rudi kanian agto ak la inikdan lamet na literatura. Manga taloy bulan ya sagpaminsan min pantotongtongan so Biblia anggad lablabi la.
Nen asumpal lay training kod hotel diad Graz, pinan-aral ak ni nen inak diad sakey ya hotel management school. Kanian inmalis ak ed Bad Hofgastein, sakey ya baley ed Alps ya kawalaan to may eskuelaan. Konektado itan ed Grand Hotel ed Bad Hofgastein, kanian no maminsan et mantratrabaho ak ni diman pian makalay kaaruman ya eksperiensya.
IMBISITA NA DUARAN MISIONERO
Impawit nen Rudi so balon address ko ed branch office diad Vienna, tan impawit itan na branch ed duaran sister ya misionero, si Ilse Unterdörfer tan Elfriede Löhr. * Aminsan, tinawagan ak na receptionist na hotel tan imbaga ton walay duaran bibii ya akakotse a manaalagar ed paway ta labay da ak ya nakatongtong. Mankelaw ak ta agko ra kabat. Balet, linma ak pian nanengneng ko ra. Naamtaan ko ya mensahero ira na saray Tasi nen panaoy Nazi ed Germany, nen insebel so kimey antis na Sankamundoan a Guerra II. Anggano agni ginmapoy guerra, inerel la ra na German secret police (Gestapo) tan impriso da rad concentration camp ed Lichtenburg. Insan legay guerra, inyalis da rad kampo diad Ravensbrück, ya asingger ed Berlin.
Kaedaran na sarayan sister si inak, kanian nirespetok ira. Agko labay ya naperdi so oras dan mitongtong ed siak, insan kayari pigaran simba o bulan et ibagak lanlamang ya agko la labay ya ituloy. Kanian imbagak ya no nayari et ikdan da ak lay listaan na saray teksto nipaakar ed doktrina na Katoliko ya apostolic succession. Aya may bangat ya say sankaunaan kunon papa et si apostol Pedro tan ipapatawir toy autoridad to ed amin ya ontutumbok ya papa. Imbagak ed sikara ya awiten koy listaan ed pari tan pantongtongan mi. Inisip ko ya ditan ko la naamtaay katuaan.
NAAMTAAN KOY NIPAAKAR ED TUAN MASANTON AMA ED TAWEN
Ibabaga na Katolikon Simbaan ya susuportaan kuno na Mateo 16:18, 19 so bangat ya apostolic succession. Ibabaga da met ya agbalot nalingo so papa ed saray ibabangat ton doktrina. Panisiaan ko itan tan inisip ko ya no say papa a tatawagen na saray Katoliko ya Masanton Ama et agbalot nalingo tan imbaga ton tua so Trinidad, tua sirin itan. Balet no nalilingo so papa, posiblin aliwan tua so Trinidad. Kampega lan panisiaan na dakel ya Katoliko a say apostolic succession so sankaimportantian a bangat lapud ditan akadepende no kasin duga o andi so arum nin bangat na Katoliko!
Nen linma ak ed pari, agto naebatan iray tepet ko, balet inikdan to ak na libro nipaakar ed doktrina na Katoliko ya mangipapaliwawad apostolic succession. Insempet ko tan binasak, balet amawil ak lanlamang ta dakel ni tepet ko. Lapud agto nin siansia iratan naebatan, inkuan to: “Agta ka nakombinse tan agmo ak met nakombinse. . . . Akauley ka lad bilay mo!” Agto la labay so mitongtong ed siak.
Diad saman, labay ko lay paiyaralay Biblia ed si Ilse tan Elfriede. Dakel so imbangat dad siak nipaakar ed tuan Masanton Ama ed tawen, si Jehova a Dios. (Juan 17:11) Anggapo ni kongregasyon ed saman ya lugar, kanian sikaran duay mangidadaulo na aral diad abung na interesadon pamilya. Pigpigara labat so onaatendi. Karaklan ya parte na aral et iprepresenta dan singa ra mantotongtong lapud anggapoy bautismadon brother ya mangidaulo. No maminsan, walay ombisitan brother ya nanlapud arum ya lugar tan manpaliwawa diad pasen ya nirentaan.
GINMAPO AK YA NAMPULONG
Ginapoan ak ya inyaralan di Ilse tan Elfriede nen Oktubre 1958, tan abautismoan ak nen Enero 1959, kayari labat na taloy bulan. Antis ak ya nampabautismo, tinepetan ko ra no sarag ko lay milan manpulong ed kaabungan pian nanengneng ko no panon dan gagawaen itan. (Gawa 20:20) Kayari na satan, tinepet ko no nayarin ikdan da ak na sarilin teritorya. Inyasain dad siak so sakey ya baryo. Oonla ak diman ya bukor tan manpupulong ak ed kaabungan insan ko met la papawilen iray interesado. Say sankaunaan ya brother ya akaibak ed panagpulong et say manangasikaso na sirkito ya binmisitad sikami.
Nen 1960, asumpal koy impaneskuelak, tan pinmawil ak ed lugar mi pian tulongan ko ray kakanayon kon naaralay katuaan. Anggad natan et anggapo ni anggan sakey ed sikara so angawat ed katuaan, balet wala met lay pigaran mangipapanengneng na interes.
PANAGLINGKOR YA FULL-TIME
Nen 1961, sinmulat so branch office ed saray kongregasyon tan impaseseg day pampayunir. Anggapo ni asawak tan wala ak nid kaksilan kanian inisip ko ya anggapoy nibaraan kon agmanpayunir. Kinatongtong koy manangasikaso na sirkito mi, si Kurt Kuhn. Imbagak ya mas maong amo no mantrabaho ak ni pigaran bulan pian makasaliw ak na kotse, ta mausa-usar ed pampayunir. Antoy ebat to? “Akin, wala siri kotse nen Jesus tan saray apostol to nen nanlingkor iran sigpot panaon?” Nala ak ed saman ya imbaga to! Nandesisyon ak ya manpayunir a tampol. Balet ta 72 oras kada simba so pantratrabahok ed hotel kanian kaukolan koy manggawa na pigaran pananguman.
Imbagak ed boss ko ya no nayari et abuloyan to ak ya 60 oras labat so pantrabahok. Inabuloyan to ak tan agto binawasay sueldok. Ag-abayag, imbagak lamet ya no nayari et 48 oras labat so pantrabahok kada simba. Inmabuloy lamet balet pareho nin siansiay sueldok. Insan ko lamet impatanir ya no nayari et 36 oras labat kada simba so pantrabahok, 6 oras ed 6 agew, et inmabuloy lamet. Tan say makapakelaw, pareho nin siansiay sueldok! Singa agto ak labay ya paalisen imay boss ko. Lapud satan, akapanpayunir ak. Diad saman et 100 ya oras so aboten na saray payunir kada bulan.
Kayari apatiran bulan, aturo ak bilang espisyal payunir tan congregation servant na melag a kongregasyon diad baley na Spittal an der Drau, ed probinsya na Carinthia. Diad saman, say aaboten na espisyal payunir et 150 oras kada bulan. Anggapoy kaibak ya payunir, balet ta misalsalamat ak ed suporta nen Sister Gertrude Lobner diad ministeryo, ya nanlingkor bilang assistant congregation servant. *
MAPLES YA ANGUMAN IRAY ASAINMIN KO
Nen 1963, aturo ak ya manangasikaso na sirkito. No maminsan et onlulugan ak ed tren paonlad saray kongregasyon, ya awi-awit ko ray ambelat ya bagahek. Diad saman dagdaiset so agagi ya walay kotse ra, kanian anggapoy mangabet ed siak diad istasyon na tren. Pian ag-ompaway ya singa ak “manpapanta,” agko labay so man-taxi paonlad pampundoan ko kanian aakaren ko la.
Nen 1965, anggapo nin siansiay asawak, tan naimbitaan ak ya manaral ed koma 41 ya klase na Gilead. Dakel met ed saray kaklasek so anggapo ni asawa ra. Asurprisa ak ta nen graduation mi, niasain ak ed nanlapuan kon bansa, diad Austria, pian ituloy koy manlingkor ed sirkito. Balet antis ak ya inmalis ed United States, apatiran simba ya inibaan ko so manangasikaso na sirkito ya si Anthony Conte. Apresyaen kon maong so impanulop mi, ta maar-aron brother ya labalabay toy manlingkor ed ministeryo tan epektibon maong ed satan. Saniba kamin nanlingkor ed bandad norte na New York diad lugar na Cornwall.
Kapawil kod Austria, niasain ak ed sakey a sirkito ya ditan et akabat koy magangganan sister ya si Tove Merete. Manlapu nen limay taon to, binmaleg lad katuaan. No tetepetan kami na agagi no panon kamin nankabat, say malurey ya ebat mi et, “Impankabat kami na branch office.” Nankasal kami kayari sakey taon nen Abril 1967, tan inabuloyan da kamin mantultuloy ed panagbiahen kimey.
Diad tinmumbok a taon, aliknak ya lapud agnaparaan ya kaabigan nen Jehova et tinagibi to ak bilang espiritual ya anak to. Kanian ditan ginmapo so espisyal ya relasyon kod Amak ed tawen, a singa saramay amin ya ontatawag na “Abba, Ama!” unong ed Roma 8:15.
Nantultuloy kami nen Merete ya nanlingkor ed sirkito tan distrito anggad 1976. No maminsan diad winter, say ugipan mi et anggapoy heater tan below-freezing so temperatura. Aminsan, kabangon mi et matalker tan amputiputi uloan na ules mi lapud yinmelo ya engas mi! Kanian angawit kami lay melag ya electric heater pian nasarag mi betel ed labi. Diad arum a lugar, say kasilyas da et wala nid paway, kanian manakar kami nid snow tan agaylay betel. Anggapo met so apartment mi kanian no Lunes et diman kami nid nampundoan mi. Insan kabuasay Martes et sikato lay pambiahe mi paonlad onsublay ya kongregasyon.
Malikeliket ak lapud diad dakel a taon et naynay ya wadtan so inar-arok ya asawa ya onsusuportad siak. Labalabay toy manpulong, tan agkon balot asalin pinanonotan ya manpulong. Makaaro met tan iyaansakit to ray agagi. Baleg itan a tulong ed siak.
Nen 1976, naimbitaan kamin manlingkor ed branch office diad Vienna, Austria, tan aturo ak ya membro na Branch Committee. Diad saman a panaon, say Austria branch so mangaasikaso ed kimey ed pigaran bansa diad Eastern Europe tan mangoorganisa ed maalwar ya pangi-deliver na saray literatura ed saratan ya bansa. Si Brother Jürgen Rundel so marundunong ya angidaulod satan. Pribilehyok ya akaiba, insan ak niasain ya mangasikaso ed panagpatalos ya kimey ed samploran lenguahe diad Eastern Europe. Si Jürgen tan say asawa ton si Gertrude et matoor ya manlilingkor natan bilang espisyal payunir ed Germany. Manlapu nen 1978, manggagawa lay Austria branch na phototypeset iran magasin tan iyiimprinta iratan ed anemiran lenguahe diad melag ya offset press. Mangipapawit kami met na saray subscription ed nanduruman bansa. Say angasikasod satan et si Otto Kuglitsch, ya natan et manlilingkor ed branch office diad Germany kaibay asawa ton si Ingrid.
Saray agagi ed Eastern Europe et manggagawa met na literatura ed mismon bansa ra panamegley na mimeograph machine odino film. Balet kaukolan da nin siansiay tulong na arum a bansa. Prinotektaan nen Jehova iyan kimey, tan diad branch et naar-aro mi ray agagin nanlingkor ed mairap iran situasyon legan ya sebel so kimey ed dakel a taon.
SAY ESPISYAL YA IMBISITA MID ROMANIA
Nen 1989, pribilehyok ya akaibad Romania si Brother Theodore Jaracz, membro na Mananguley ya Ulop. Linma kami diman pian tulongan so grupo na agagi ya ompawil ed organisasyon. Manlapu nen 1949, dakel so inmekal ed organisasyon lapud nanduruman rason tan nanggawa ray sarili dan kongregasyon. Balet ta intuloy day nampulong tan nambautismo. Apriso met ira lapud pansiasiansia ran neutral, singa met ed saray agagin ag-inmekal ed organisasyon. Sebel nid saman so kimey ed Romania, kanian masekreto kamin nanmiting ed abung nen Brother Pamfil Albu, kaibay apatiran elder tan saray representanti na Romania Country Committee. Angitagar kami met na interpreter ya nanlapud Austria, si Rolf Kellner.
Diad komaduan labi na miting mi, kinombinse nen Brother Albu so kaiba ton apatiran elder ya ompawil ed organisasyon. Inkuan to: “No agtayo iya gawaen natan, ompan anggapo lay arum ya pankanawnawa tayo.” Bilang resulta, manga 5,000 ya agagi so pinmawil ed organisasyon. Talagan analo si Jehova tan abaibaingan si Satanas!
Diad pansampot na 1989, antis ya naandi so Komunismo ed Eastern Europe, inimbitaan kami na Mananguley ya Ulop ya manlingkor ed world headquarters ed New York. Agmi ’tan iilaloan. Ginmapo kamin nanlingkor ed Brooklyn Bethel nen Hulyo 1990. Nen 1992, aturo ak bilang sakey ya helper ed Service Committee na Mananguley ya Ulop, tan manlapu nen Hulyo 1994, apribilehyoan ak ya manlingkor bilang membro na Mananguley ya Ulop.
PANNONOT ED APALABAS TAN INENGNENG ED ARAPEN
Dakel lay taon ya linmabas manlapu nen nan-waiter ak ed hotel. Natan et panliliketan koy pribilehyo ya mibiang ed pangiprepara tan pangiparungoy espiritual ya naakan ed sankamundoan ya impanaagi tayo. (Mat. 24:45-47) No pawilen koy masulok ya 50 taon ya impanlingkor ko ed special full-time, say nibagak labat et talagan aapresyaen ko tan malikeliket ak ed pamebendisyon nen Jehova ed sankamundoan ya impanaagi tayo. Labalabay koy onatendi ed saray internasyonal ya kombension tayo, ta ditan et nidadanet so panaral nin maong ed Ama tayod tawen, si Jehova, tan ed katuaan na Biblia.
Ipipikasik ya minilyon ni komon so manaral na Biblia, mangawat ed katuaan, tan manlingkor ed si Jehova kaibay agagid interon mundo. (1 Ped. 2:17) Tatalaranan ko met ya manlapud tawen et nanengneng koy kioli ed dalin, tan iilaloan kon naromog koy amak. Mailalo ak ya sikara nen inak tan arum nin kakanayon mi et labay da met ya amin so mandayew ed si Jehova diad Paraiso.
Tatalaranan ko ya manlapud tawen et nanengneng koy kioli ed dalin, tan iilaloan kon naromog koy amak

robotstxt: allowed

filter: keep


text: Ing ongsoy (Coriandrum sativum), a mayayaus cilantro king Castila, ampong cilantro, Chinese parsley o dhania king Ingles,[1] metung yang banwahan a yerba king familia Apiaceae. Katutubu ya ing ongsoy kareng labuad a manibat king mauling Europa ampong pangulung Africa angga king maulingalbugang Asia. Metung yang malambat a tanaman a daragul anggang katas. Miyayaliwa la tabas deng bulung, oneng keraklan katabas lang balugbug (lobed) king pun ning tanaman, at payat la ampong mala-pakpak o bulbul banda kareng tangkeng manyampaga. Makabili la reng sampaga kareng mangalating umbel, a maputi o maputlang rosas, a e mitutulid tabas white or very pale pink, (asymmetrical), a maki petal a makaturu padayu king umbel a mas makaba (5–6 mm) kesa kareng makaturu kaniti (1–3 mm mu kakaba). Mabilug ya ing bunga, a malanging schizocarp a Template:Convert/mm kalapad. Lipat ning kakanan dong dili ra deng butul, gagamitan da la ring pampalasa deti, o pamulug do kayabe da reng aliwang pamangan.


text:
LEKSION 12
Matapang so Kaanakan nen Pablo
Kabaten tay sakey ya balolakin inligtas toy uncle ton si apostol Pablo. Agtayo amtay ngaran na sayan balolaki, pero amta tayo ya matapang. Labay mon naamtaan so ginawa to?—
Akakulong si Pablo ed Jerusalem. Inerel da ta manpupulong nipaakar ed si Jesus. Kabusol na arum ya lalaki si Pablo kanian nanisip iray mauges a plano. Imbaga ra: ‘Ibaga tayod komander ya iyakar na saray sundalo to si Pablo diad korte. Insan onamot tayod gilig na dalan tan no nitan lay Pablo, pateyen tayo!’
Abalitaan na kaanakan nen Pablo so plano ra. Anto kasi ginawa to? Linmad kulongan tan imbaga tod si Pablo. Et tampol ya imbaki nen Pablo ya ipasabi tod komander na saray sundalo so mauges ya plano ra. Mainomay kasi na kaanakan nen Pablo so mitongtong ed komander na sundalo?— Andi, ta atagey so posisyon na komander. Pero matapang so kaanakan nen Pablo tan akitongtong ed komander.
Amta na komander so gawaen to. Anawag na ngalngali 500 ya sundalo ya man-guardia ed si Pablo! Ingganggan to ya iyakar day Pablo ed Cesarea diad saman a labi. Akaligtas kasi si Pablo?— On, ag-apatey na saray mauges ya lalaki! Ag-atuloy imay mauges ya plano ra.
Antoy naaralan mod sayan istorya?— Dapat matapang ka met ya singa samay kaanakan nen Pablo. Dapat matapang tayo no iyistorya tayod arum si Jehova. Anto ey, agka antakot ya istoryaen si Jehova?— On, no matapang ka, niligtas moy bilay na arum.


text:
Abautismoan so manangipriso tan say sankaabungan to (25-34)
Labay nen Pablo ya onkerew na dispensa iray opisyal (35-40)
16 Kanian sikatoy akasabi ed Derbe tan ontan met ed Listra.+ Tan wadman so disipulo a manngaray Timoteo,+ a say ina to et mananisian Judio balet say ama to et Griego,2 tan alay abig so ibabaga na saray agagi ed Listra tan Iconio nipaakar ed sikato.3 Imbaga nen Pablo a labay ton ipilay Timoteo, kanian sikatoy intagar to balet sinegat to ni lapud saray Judio ed saraman a pasen,+ ta kabkabat dan amin a say ama to et Griego.4 Legan iran manbiabiahe diad saray syudad, ipapasabi rad saray agagi a nepeg dan unoren iray totontonen a denisisyonan na saray apostol tan saray mamatatken a walad Jerusalem.+5 Lapud saya, nantultuloy a binmiskeg ed pananisia iray kongregasyon tan ondarakel so bilang da ed kada agew.6 Niliber da met so Frigia tan say dalin na Galacia,+ lapud ag-ira inabuloyan na masanton espiritu ya ipulong so salita diad probinsya na Asia.7 Niarum ni, sanen akasabi la rad Misia, nanggawa ray paraan pian makaonla rad Bitinia,+ balet ag-ira inabuloyan na espiritu nen Jesus.8 Kanian nilabsanan* day Misia tan linma rad Troas.9 Tan diad labi et akanengneng si Pablo na pasingawey—walay lakin taga Macedonia ya akaalagey tan mikakasi ed sikato, ya inkuan to: “Gala dia ed Macedonia tan tulongan mo kami.”10 Kayari ton anengneng so pasingawey, sinali mi so onlad Macedonia, a ninonot min tinawag kami na Dios pian iyabawag ed sikara so maong a balita.11 Kanian nambarko kami manlapud Troas tan dinmiretso kami ed Samotracia, balet diad tinmumbok ya agew et linma kamid Neapolis;12 tan manlapu diman et linma kamid Filipos,+ a syudad ya uuleyan na Roma tan manunan syudad ed distrito na Macedonia. Pigaran agew kamid sayan syudad.13 Diad agew na Sabaton et linma kamid paway na puerta na syudad diad abay na ilog, ta iisipen min wala diman so pasen a pampikasian, tan yinmurong kami tan akitongtong kamid saramay wadman a bibiin nantitipon.14 Tan ondedengel so sakey a biin manngaray Lidia, a managlako na kolor-uben abel.* Sikatoy taga syudad na Tiatira+ tan mandadayew ed Dios, tan nilukasan nen Jehova* so puso to pian manimano ed saray ibabaga nen Pablo.15 Natan sanen sikato tan say sankaabungan to et abautismoan,+ sikatoy akikasi ed sikami: “No ipapasen yo ak a matoor ed si Jehova,* gali tan tuloy kayod abung ko.” Tan pinilit to kamin onla.16 Natan sanen onla kami lad pasen a pampikasian, walay inmabet ed sikamin lingkor a bii ya aselepan na sakey ya espiritu, sakey a demonyo na panagparles.+ Sikatoy napipinabangan a maong na saray katawan to lapud panagparles to.17 Tumbotumbok ed sikami di Pablo iyan bii, tan oniay ibabando to: “Sarayan lalaki et ariripen na Sankatagyan a Dios+ tan ipupulong dad sikayo so dalan na kilalaban.”18 Pigay agew lan oniay gagawaen to. Diad saman et agla naanosan nen Pablo kanian inarap to tan imbaga tod espiritu: “Diad ngaran nen Jesu-Kristo, paway kad sikato.” Tan pinmaway itan ed saman a mismon oras.+19 Sanen anengneng na saray katawan to a naandi la imay pinanabangan da,+ inerel day Pablo tan Silas tan inggayugoy da ra diad tindaan pian iyakar ed saray manuley.+20 Sanen niyarap da la rad saray mahistrado na syudad, inkuan da: “Guguloen na sarayan lalaki so syudad tayo.+ Judio ra,21 tan ibabangat da iray kustombre ya agtayo manepeg a tumboken odino gawaen, lapud Romano itayo.”22 Tan nankakasakey iray totoo a sinmumpad sikara, tan impapilat na saray mahistrado na syudad iray kawes da, insan impalewet da ra.+23 Kayari da ran nilelewet, impriso da ra tan binilin day guardia a bantayan to ran maong.+24 Lapud ontan so bilin ed sikato, inyan to rad sankadaleman a prisoan tan sinigpit tod panangipangawan iray sali ra.25 Balet diad pegley-labi et manpipikasi si Pablo tan Silas tan mangakansion iray panangidayew ed Dios,+ tan dedengelen ira na saray priso.26 Insan biglan yinmegyeg a maksil, kanian agalaw iray pundasyon na prisoan. Tampol met ya alukasan so amin a kapot, tan naukbar iray balor dan amin.+27 Sanen abangon so guardia tan anengneng ton alukasan iray kapot na prisoan, inuyos toy espada to tan manbikkel la lawari, lapud abaloan to et akablos iray priso.+28 Balet inyeyag nen Pablo: “Agmo sasakitan so laman mo, ta wadia kamin amin!”29 Kanian sikatoy nampaala na silew tan batik ed loob, tan sikatoy manggiwgiw a dinmakmomo ed arapan nen Pablo tan Silas.30 Impaway to ra tan inkuan to: “Kakatawan, antoy nepeg kon gawaen pian nilaban ak?”31 Inkuan dad sikato: “Manisia kad Katawan a Jesus, tan nilaban ka, sika tan say sankaabungan mo.”+32 Insan impaliwawa rad sikato so salita nen Jehova* tan ed amin a wadman ed abung to.33 Tan diad saman ya oras ed labi et intagar to ra tan inurasan to iray sugat da. Insan tampol iran abautismoan ya amin, sikato tan say sankaabungan to.+34 Pinaloob to rad abung to tan imparaanan to ray naakan da, tan sikatoy nanliket a maong pati say interon sankaabungan to lapud sikatoy manisia lad Dios.35 Sanen kabuasan la, imbaki na saray mahistrado na syudad iray managguardia ra pian mangibaga: “Ibulos yo iraman a totoo.”36 Kanian impasabi iya na guardia ed si Pablo, ya imbaga to: “Angibaki na lalaki iray mahistrado na syudad pian ibulos da kayon dua. Kanian paway kayo la natan tan niwala komon ed sikayo so kareenan.”37 Balet inkuan nen Pablo ed sikara: “Nilewet da kami ed arapan na totoo ya agkami ni asentensiaan, anggano Romano kami,+ tan impriso da kami. Insan natan et papataynanen da kamin anggapoy makaamta? Andi! Sikaran mismo so onla dia a mangipaway ed sikami.”38 Impasabi iraya na saray managguardia ed saray mahistrado na syudad. Tinmakot iray mahistrado sanen nadngel dan Romano iraman a totoo.+39 Kanian linma ra tan akikasi rad sikara, tan sanen nipaway da la ra, kinerew da ya ontaynan la rad syudad.40 Balet kapaway dad prisoan, linma rad abung nen Lidia; tan sanen anengneng da iray agagi, pinaseseg da ra+ insan la ra tinmaynan.


text:
LEKSION 12
Panon ya Naoorganisa so Panagpulong Mi?
Antis ya ompatey si Jesus, oniay inkuan to: “Sayan maong a balita na panarian so nipulong ed interon dalin bilang pantasi ed amin a nasyones, insan onsabi so anggaan.” (Mateo 24:14) Balet panon ya napulongan so interon mundo? Diad pangalig ed alimbawa ya impanengneng nen Jesus sanen sikatoy wadiad dalin.—Lucas 8:1.
Oonla kamid abung na saray totoo. Imbangat nen Jesus iray disipulo ton manpulong diad kaabungan. (Mateo 10:11-13; Gawa 5:42; 20:20) Saraman ya ebanghelisador nen inmunan siglo et inyasain ed espisipikon teritorya a pampulongan da. (Mateo 10:5, 6; 2 Corinto 10:13) Ontan met natan, organisadon maong so panagpulong mi, tan walay teritoryan akaasain ya pulongan na kada kongregasyon. Lapud satan et nagagawaan mi imay ganggan nen Jesus ya “manpulong ed totoo tan sigpot a mantasi.”—Gawa 10:42.
Gagawaen mi anggaay nayarian min pulongan iray totoo inerman so kawalaan da. Impanengneng met nen Jesus so alimbawa diad impanpulong tod saray totoon walad publikon lugar, singa diad gilig na dayat tan diad abay na bobon. (Marcos 4:1; Juan 4:5-15) Anggad posible et kakatongtongen mi ray totoo nipaakar ed Biblia—diad karsada, lugar na negosyo, parke, odino panamegley na telepono. Pupulongan mi met iray kakaabay mi, katrabaho, kaklase, tan kakanayon mi no walay matukoy ya pankanawnawa. Lapud sarayan sagpot mi et minilyon lan totoo ed interon dalin so akadngel na maong a balita nipaakar ed “panangilaban” na Dios.—Salmo 96:2.
Wala ta’y nanonotan mo a napangipaamtaan moy maong a balita na Panariay Dios tan no antoy niiter na satan ed sikara? Agmo susuloen iyan mensahen mangiter na ilalo. Ipaamtam itan a tampol ed sikara!
Anton “maong a balita” so kaukolan ya nipulong?
Panon ya aaligen na saray Tasi nen Jehova so alimbawa nen Jesus ed panagpulong?


text:
TEPET 3
Panon so Pitongtong Kod Atateng Ko?
ANTOY GAWAEN MO?
Imadyin mo yan eksena: Mierkoles na ngarem. Si Geoff ya 17 to, et asumpal to lan ginaway kimey tod abung. Kanian labay to met so manrelaks! In-switch toy TV tan inyunat toy beneg to ed paborito ton yurongan.
Insan biglan sinmabi si Tatay to, tan mamapasnok.
“Akin Geoffrey? Manti-TV ka la lamet, imbagak ya ibaan moy agim ed asainmin to! Talagan anawet so ulom!”
“Apasakey so ibabaga yo,” so makalnan inyebat nen Geoff, balet ta arengel nen Tatay to.
Inmasingger si Tatay to. “Antoy imbagam?”
“Anggapo pa,” so pabalang ya ebat nen Geoff.
Lalon amasnok si Tatay to. “Agko nagugustoan tay kakaebat mo a!” so kuan to.
No sika si Geoff, anto komoy ginawam pian naiwasan so ontan ya ebatan?
ISIP MO NI!
Say pitotongtong mod atateng mo et singa panag-drive na luganan. No walay akasara ed dalan, mananap kay arum ya ruta.
ALIMBAWA:
“Agaylay irap a pitongtongan si Tatay ko,” so kuan nen Leah. “No maminsan, anta dakdakel lay imbagak, ibaga dan, ‘Anto man, siak manayay katongtong mo?’”
WALAY TALORAN PAMPILIAN NEN LEAH.
Eyagan toy Tatay to.
Ikasil nen Leah so boses to, “Agkayo met ondedengel anta importante yay ibabagak!”
Agto la katongtongen si Tatay to.
Agla ibaga nen Leah ed si Tatay to so problema to.
Manalagar na dugan panaon ya nakatongtong toy Tatay to.
Katongtongen nen Leah si Tatay to diad arum a panaon, odino sulatan to pian nibaga toy problema to.
Dinan ed saratan so labay mo ya gawaen nen Leah?
ISIP MO: Walay arum ya nononoten na Tatay nen Leah kanian agto apansin ya walay problema to. Kanian no pilien nen Leah so Opsyon A, nayarin nabigla labat si Tatay to no sikatoy oneyag. Ompan agla laingen ondengel ta singa agto rerespetoen. (Efeso 6:2) Kanian anggapoy maabig ya resulta no aya so pilien nen Leah.
Anggano mapmainomay so Opsyon B, aliwan satan so dugan gawaen. Akin? Pian nasolusyonan nen Leah so problema to, kailangan ton ibaga ed si Tatay to. Agnatulongan nen Tatay to no agto ibaga so nagagawad sikato. Aliwan solusyon sirin so agpitongtong.
Pero diad Opsyon C, mananap si Leah na arum ya ruta no nanengneng ton walay akasara ed dalan. Manalagar na dugan panaon ya nakatongtong toy Tatay to. Tan no sulatan toy Tatay to, ompan onlemew ya tampol so liknaan to.
Diad sulat et nayarin mas nibaga nen Leah so labay ton ibaga. No nabasa itan nen Tatay to, naamtaan to no antoy labay ya ibaga nen Leah tan mas natalosan toy problema na anak to. Kanian makatulong so Opsyon C ed si Leah tan ed si Tatay to. Balanglan personal a mitongtong si Leah odino mansulat, uunoren toy bilin na Biblia ya “seetan tayon gawaen iray bengatlan mamapawala na kareenan.”
Anto ni ray arum ya nagawaan nen Leah?
Manisip ka pa ni. Tan isip mo met so posiblin resulta na satan.
LINEW MOY IBABAGAM
Tandaan mo ya no maminsan et duma so natalosan na atateng mo ed talagan labay mon ibaga.
ALIMBAWA:
Tinepetan ka na atateng mo no akin ya singa maermen ka. Say ebat mo, “Paulyan yo ak labat.”
Balet parad sikara, singa ibabagam ya: “Anggapoy tiwalak ed sikayo. Mas maong nin saray kaarok so pangibagaan koy problemak.”
Imadyin mo ya baleg so problemam tan labay kan tulongan na atateng mo. Pero say kuan mo: “Agkayo mapaga. Sarag ko ’ya.”
Antoy nayarin natalosan na atateng mo?
Antoy mas maong ya iyebat mo?


text:
LEKSION 8
Akin et Papayagan na Dios so Kaugsan tan Kairapan?
1. Panon ya ginmapo so kaugsan?
Ginmapo so kaugsan diad dalin nen imbaga nen Satanas so sankaunaan ya tila. Dati, si Satanas et perpekton anghel balet ta “agnansiansia ed katuaan.” (Juan 8:44) Labay ton samsamen so dayew ya para labat ed Dios. Nantila si Satanas ed inmunan bii, si Eva, tan akombinse ton ontulok ed sikato imbes ya diad Dios. Inalig met nen Adan si Eva. Nanresulta itan ed kairapan tan patey.—Basaen so Genesis 3:1-6, 19.
Nen sinugsogan nen Satanas si Eva ya agto unoren so Dios, inggapo toy panagrebelde ed soberanya o karapatan na Dios ya manuley. Dakdakel ya totoo so sinmuporta ed si Satanas diad impanrebelde dad Dios. Kanian nagmaliw si Satanas ya “manuley na mundo.”—Basaen so Juan 14:30; 1 Juan 5:19.
2. Kasin walay aliwa ed saray ginawa na Dios?
Amin ya ginawa na Dios et perpekto, kaiba la ray totoo tan anghel. Kanian sarag dan unoren so amin ya ganggan na Dios. (Deuteronomio 32:4, 5) Ginawa itayo na Dios ya makapandesisyon a bukor no kasin pilien tayoy manggawa na duga o aliwa. Kanian sarag tayon ipanengneng no kasin inaro tayoy Dios odino andi.—Basaen so Santiago 1:13-15; 1 Juan 5:3.
3. Akin ya papayagan na Dios so kairapan anggad natan?
Manlapud samay agawad Eden, papayagan ni nen Jehova iramay manrerebelde ed soberanya to. Akin? Pian nanengneng ya aliwa so pansumpalan na too no mansarili ira tan no ag-ira manpasakop ed si Jehova. (Eclesiastes 7:29; 8:9) Malinew so ebidensya diad 6,000 ya taon lan panuuley na too ed kapara ton too. Agbalot asolusyonan na gobierno na too so guerra, krimen, kairapan, tan sakit.—Basaen so Jeremias 10:23; Roma 9:17.
Duma balet so uley na Dios ta dakel ya bendisyon so nanaawat na saramay manpapasakop ed sikato. (Isaias 48:17, 18) Magano lan deralen nen Jehova so amin ya gobierno na too. Saraman labat so manpasakop ed uley na Dios so manayam ed dalin.—Isaias 11:9.—Basaen so Daniel 2:44.
4. Lapud panaanos na Dios, antoy sarag tayon gawaen?
Ibabaga nen Satanas ya manlilingkor labat iray totoo ed si Jehova ta walay nanaawat dan bendisyon. Labay mon pruebaan ya aliwan tua so ibabaga nen Satanas? Nagawaan mo! Lapud panaanos na Dios, sarag tayon pilien no siopa so panigan tayo—no kasin say uley na Dios odino uley na too. Nanengneng ed paraan na kabibilay mo no siopa so pinilim.—Basaen so Job 1:8-12; Proverbio 27:11.
5. Panon tayon nipanengneng ya say Dios so pinili tayon Manuley?
Nipanengneng tayon say Dios so pinili tayon Manuley no aralen tan mibiang tayo ed tuan relihyon ya ibabangat na Biblia. (Juan 4:23) Singa si Jesus, nipanengneng tayon agtayo labay so ompanig ed si Satanas no agtayo mibabali ed politika tan guerra.—Basaen so Juan 17:14.
Uusaren nen Satanas so pakayari to pian papawayen ya ayos labat so manggawa na imoral tan mauges. No agtayo labay so manggawa na ontan, ompan wala ray kakaaro tan kakanayon tayo ya kantiawan o busolen da tayo. (1 Pedro 4:3, 4) Kanian kaukolan tayoy manpili. Kasin say pikaaroan tayo et saramay inaro day Dios? Kasin unoren tayo ray ganggan to? No unoren tayo, ipapanengneng tayon tila so akusasyon nen Satanas ya anggapoy manmatoor ed Dios no mairap lay situasyon.—Basaen so 1 Corinto 6:9, 10; 15:33.
Say panangaro na Dios ed totoo so garantiya ya talagan ekalen toy kaugsan tan kairapan. Saramay totoon ipapanengneng dad kabibilay da ya manisia ira ed saya et manbilay ya anggad angga diad dalin.—Basaen so Juan 3:16.


text:
KAPITULO 6
Sinerbian na Sankamaongan a Managbangat so Arum a Totoo
LABAY mo ta no walay sakey a toon manggaway bengatlan maabig ed sika?— Labay met na arum a totoo no walay manggawa na bengatlan maabig parad sikara. Labay tayon amin itan. Amta itan na Sankamaongan a Managbangat, tan sikatoy naynay a manggagawa na saray bengatla parad totoo. Inkuan to: ‘Linma ak, aliwan pian panserbian, noagta pian manserbi.’
Kanian no labay tayon naalig so Sankamaongan a Managbangat, anto so nepeg tayon gawaen?— Nepeg itayon manserbi ed arum. Nepeg itayon manggawa na maong iran bengatla parad sikara. Tua ya aggagawaen itan na dakel a totoo. Diad tua et naynay a labay na maslak a totoo a sikaray panserbian na arum. Aminsan et alikna met iya na saray patumbok nen Jesus. Kada sakey ed sikara so malabay a magmaliw a sankamanunaan odino sankaimportantian a too.
Sakey ya agew si Jesus so manbiabiahe kaiba toray babangatan to, a papatumbok to met. Sanen akaloob la ra ed syudad na Capernaum, asingger ed Dayat na Galilea, linma iran amin ed sakey ya abung. Diman ira tinepetan nen Jesus: “Anto so pansasangsangan yo ed dalan?” Nampareen ira lapud diad dalan et nansangsangan da no siopay manunaan.
Amta nen Jesus ya aliwan duga parad anggan siopa ed saray babangatan to a manisip a sikatoy sankamanunaan. Kanian, singa naaralan ta ed inmunan kapitulo na sayan libro, pinaalagey to so melag ya ugaw ed pegley da tan imbaga to ed sikaran nepeg day manpaabeba a singa satan ya ugaw. Balet siansian ag-ira akaaral. Kanian ag-abayag antis na impatey to, binangatan ira nen Jesus na sakey a leksion ya agdan balot nalingwanan. Anto so ginawa to?—
Onia’ay, legan a mamangan iran amin, inmalagey si Jesus tan inekal toy akalatop a kawes to. Angala na tuwalya tan imberber to’d balangbang to. Insan angala na palanggana tan kinargaan to itan na danum. Seguradon mankelaw iray patumbok to no anto so gawaen to. Bambantayan da si Jesus a niliber to iran amin, a yinmuko, tan inuurasan to iray sali ra. Insan to pinunasan na tuwalya iray sali ra. Isip mo pa itan! Anto kasi no wadman ka? Anto kasi naliknam?—
Ag-impasen na saray patumbok to a manepeg parad Sankamaongan a Managbangat so panserbi ed sikara ed ontan a paraan. Abaingan ira. Diad tua, aglabay nen Pedro a gawaen nen Jesus iyan abeban serbisyo ed sikato. Balet inkuan nen Jesus ya importantin gawaen to iya.
Agtayo uurasan iray sali na arum natan. Balet agawa iya sanen wadiad dalin si Jesus. Antam no akin?— Onia’ay, diad lugar a nanayaman nen Jesus tan saray patumbok to, saray totoo so mansusulong na saray sandalyas. Kanian sano manakar ira ed marabok a dalan, napano na dabok iray sali ra. Panangipanengneng na kamaongan so panguras ed saray sali na sakey a too ya ombisita ed abung.
Balet diad saman et anggapoy anggan sakey ed babangatan nen Jesus a namboluntaryon manguras ed saray sali na arum. Kanian si Jesus a mismo so anguras. Diad impanggawa to ed satan, binangatan nen Jesus so papatumbok to na importantin leksion. Kaukolan dan naaralan iyan leksion. Tan satan a leksion so kaukolan tayon naaralan natan.
Antam no anto itan a leksion?— Kayarin insulong lamet nen Jesus so akalatop a kawes to tan pinmawil ed lamisaan, impaliwawa to: “Kasin amta yo no anto so ginawak ed sikayo? Tatawagen yoak na, ‘Managbangat,’ tan ‘Katawan,’ tan duga so ibabaga yo, lapud ontan ak. No siak sirin so Katawan tan Managbangat et inurasan ko iray sali yo, nepeg yo met so man-uurasan na saray sali na balang sakey.”
Impanengneng dia na Sankamaongan a Managbangat a labay ton saray patumbok to et manserbi ed balang sakey. Agto labay a say nonoten da labat et say inkasikara. Agto labay ya isipen dan sikaray importantin maong a kaukolan a sikaray naynay a panserbian na arum. Labay ton sikaray manboluntaryon manserbi ed arum.
Marakep itan a leksion, anto?— Labay mo ta ya aligen so Sankamaongan a Managbangat tan panserbian so arum a totoo?— Nayarian tayon amin so manggawa na saray bengatla parad arum. Saya so mamaliket ed sikara. Balet say sankaabigan ed amin, satan so mamaliket ed si Jesus tan ed Ama to.
Aliwan mairap so manserbi ed arum a totoo. No manbabantay ka, nanengneng mo iray dakel a bengatla a nayarian mon gawaen ed arum. Sige pa, nonot mo pa: Antoy nayarian mon gawaen pian natulongan moy nanay mo? Antam a dakel so gagawaen to parad sika tan ed arum niran membro na pamilya. Kasin sikatoy natulongan mo?— Akin ya agmo itepet ed sikato?
Ompan sarag mon iparaan iray plato ed lamisaan antis na panangan. Odino ompan sarag moy manlatip na anganan kayari panangan. Arum ya ugugaw so manbabantak na basura kada agew. Antokaman so sarag mon gawaen, sikay manseserbi ed arum, a singa ginawa nen Jesus.
Kasin walaray ankelag nin agagim a nayarian mon panserbian? Tandaan, si Jesus, say Sankamaongan a Managbangat, so nanserbi anggan ed saray patumbok to. Diad panserbim ed melag niran agagim et naalig mo si Jesus. Antoy sarag mon gawaen parad sikara?— Nayarin nibangat mo iran mangisinop ed saray galaw-galaw da kasumpal dan manggalaw. Odino ompan sarag mo iran tulongan a manpales. Odino nayarin natulongan mo iran man-uksoy ed dukolan da. Kasin wala ni nanonotan mo a sarag mon gawaen parad sikara?— Aroen da ka no gawaen mo irayan bengatla parad sikara, a singa saray patumbok nen Jesus so angaro ed sikato.
Diad eskuelaan et sarag mo met a panserbian so arum a totoo. Nayarian mon panserbian iray kaklasem odino say maestram. No walay akapelag na saray libro to, maabig no sikay ontulong ed sikaton mandokdok ed saratan. Nayarian moy manboluntaryo a man-ires ed pisara odino manggawa na arum ni parad maestram. Anggan say pambemben ed akalukas a puerta parad sakey a too et sakey lan klase na panagserbi.
No maminsan, naimano tayon ag-itayo pisalamatan na totoo ed panserbi tayo ed sikara. Kasin mamatunda la iya ed sikatayon manggawa na maong?— Andi! Dakel a totoo so ag-akisalamat ed si Jesus ed saray maong a ginawa to. Balet agto intunda so manggawa na maong.
Kanian agtayon balot ontutundan manserbi ed arum a totoo. Nonoten tayo so Sankamaongan a Managbangat, si Jesus, tan naynay tayon salien a tumboken so alimbawa to.
Parad kaaruman a teksto nipaakar ed panulong ed arum a totoo, basaen so Uliran 3:27, 28; Roma 15:1, 2; tan Galacia 6:2.


text:
BILAY NA KRISTIANO
Kasin Uusaren Mo Iray JW.ORG Contact Card?
Lapud asingger lay baleg a kairapan, apuraan so panagpulong tayo. (Pro 24:11, 12, 20) Pian natulongan iray totoo, sarag tayon usaren iray contact card pian naamtaan day website tayo tan naalay interes da ed Salita na Dios. Sayan card et walay code to ya onlad video ya Akin ya Aralen so Biblia? tan wala met diay imbitasyon pian makala na arum ya impormasyon odino manaral na Biblia. Wala ray agmangawat na literatura pero labay dan nengnengen so website tayo. Agka manaalangan ya mangiter na contact card ed sikara. Balet agmo iikdan na contact card iray ag-interesado.
Diad saray inagew-agew ya aktibidad tayo et sarag moy mitongtong ed arum tan naalam so interes da diad pangibaga na: “Walay labay kon iter ed sika. Nanengneng mo ed sayan card so sakey ya website ya walay libren impormasyon tan saray video nipaakar ed nanduruman topic.” (Jn 4:7) Lapud melag labat iray contact card, sarag moy mangawit na pigara pian niiter mod arum diad kada pankanawnawa.


text:
TAGS: Download Odia Sexy Queen Dipa Saho Mo Kuanri Manare Ira Mohanty Video, Watch Live Online Odia Sexy Queen Dipa Saho Mo Kuanri Manare Ira Mohanty Movies, Hot Videos Odia Sexy Queen Dipa Saho Mo Kuanri Manare Ira Mohanty, Free HD HOT Videos Odia Sexy Queen Dipa Saho Mo Kuanri Manare Ira Mohanty, Live Streaming Odia Sexy Queen Dipa Saho Mo Kuanri Manare Ira Mohanty Videos, Mp4 3Gp Odia Sexy Queen Dipa Saho Mo Kuanri Manare Ira Mohanty Free, Fast Download Odia Sexy Queen Dipa Saho Mo Kuanri Manare Ira Mohanty, New Video Odia Sexy Queen Dipa Saho Mo Kuanri Manare Ira Mohanty, Hot Free Latest Odia Sexy Queen Dipa Saho Mo Kuanri Manare Ira Mohanty Download, Play Online Odia Sexy Queen Dipa Saho Mo Kuanri Manare Ira Mohanty....
Home | Terms Of Services(TOS) | DMCA Policy (Disclaimer) | Privacy Policy


text:
Panon Kon Naamtaan No Dinan so Tuan Relihyon?
Say ebat na Biblia
Pian nipanengneng so pandumaan na tuan relihyon tan palson relihyon, ibabaga na Biblia: “Nabidbir yo ra ed saray bunga ra. Agta saray totoo et agbalot makaburbor na saray ubas ed kasabitan odino saray igos ed dikarikan nansabit?” (Mateo 7:16) No panon ya nabirbir moy pandumaan na sengeg na ubas tan saray sabisabit panamegley na bunga to, nabirbir moy pandumaan na tuan relihyon tan palson relihyon panamegley na bunga to, odino diad panamegley na sarayan pakabirbiran.
Ibabangat na tuan relihyon so katuaan ya base ed Biblia, aliwan base ed pilosopiya na too. (Juan 4:24; 17:17) Kaibad satan iray katuaan tungkol ed kamarerwa tan ilalon bilay ya andi-anggaan diad paraison dalin. (Salmo 37:29; Isaias 35:5, 6; Ezequiel 18:4) Makpel to met ya ipapaamta iray katilaan ya ibabangat na arum ya relihyon.—Mateo 15:9; 23:27, 28.
Ontutulong so tuan relihyon pian nakabat na totoo so Dios, kaiba lay pangibangat ed sikara na ngaran to ya Jehova. (Salmo 83:18; Isaias 42:8; Juan 17:3, 6) Ag-ibabangat na satan ya say Dios et agbalot natalosan odino anggapoy malasakit to; imbes, ibabangat na tuan relihyon ya labay na Dios a nawalaan tayoy relasyon ed sikato.—Santiago 4:8.
Ibabangat na tuan relihyon ya diad panamegley nen Jesu-Kristo et iliktar itayo na Dios. (Gawa 4:10, 12) Uunoren na saray membro na tuan relihyon iray ganggan nen Jesus tan panseseetan dan tumboken so alimbawa to.—Juan 13:15; 15:14.
Papanisiaan na tuan relihyon ya say Panarian na Dios labat so ilalo na totoo. Aktibo iray membro to ya ipaamta ed arum so Panarian.—Mateo 10:7; 24:14.
Ipapaseseg na tuan relihyon so agmakasarilin aro. (Juan 13:35) Ibabangat to ya nepeg a respetoen so amin ya lahi tan aawaten toy totoo anggan antoy bansa, kultura, lenguahe, tan datin kabibilay da. (Gawa 10:34, 35) Lapud panangaro, agmibibiang ed guerra iray membro to.—Miqueas 4:3; 1 Juan 3:11, 12.
Say tuan relihyon et anggapoy suesueldoan ton lider to, tan agmangiiter na espisyal tan atagey iran titulo ed anggan siopan membro to.—Mateo 23:8-12; 1 Pedro 5:2, 3.
Say tuan relihyon et neutral ed politika. (Juan 17:16; 18:36) Pero, rerespetoen tan uunoren na saray membro to so gobierno diad lugar ya panaayaman da, lapud tutuloken da yan ganggan ed Biblia: “Iter yod Cesar iray bengatlan kien na Cesar [mangirerepresentad autoridad na gobierno], balet dia ed Dios iray bengatlan kien na Dios.”—Marcos 12:17; Roma 13:1, 2.
Say tuan relihyon et paraan na kabibilay, aliwan ritual o pormalidad labat. Tutumboken na saray membro to so atagey ya moralidad na Biblia diad amin ya aspekto na bilay da. (Efeso 5:3-5; 1 Juan 3:18) Agda nalilikna ya iistriktoan iran maong, noagta malikeliket iran mandadayew ed “maliket a Dios.”—1 Timoteo 1:11.
Daiset so membro na tuan relihyon. (Mateo 7:13, 14) Mabetbet ya saray membro na tuan relihyon et abebbebay pakanengneng na totood sikara, balbalawen ira, tan papasegsegangen ira lapud panggagawa dad linawa na Dios.—Mateo 5:10-12.
Say tuan relihyon et ag-akabase ed no kasin bagay itan ed sika o andi
Walay peligro no manpili kay relihyon base labat ed naliliknam. Impasakbay na Biblia so panaon ya saray totoo et “mangala ray dakel a managbangat [na relihyon] a mangibagad sikara na labalabay dan narengel.” (2 Timoteo 4:3) Pero ipapaseseg na Biblia ya tumboken tayo so “relihyon a malinis tan aliwan marutak ed pakanengneng na Dios tan Ama tayo,” anggano satan ya relihyon et aglabalabay na dakel.—Santiago 1:27, paimanod leksab; Juan 15:18, 19.


text: 21 Legan ya onnenengneng si Jesus ed kawalaan na saray pananginan na donasyon, naobserbaan to iray mayayaman a mangipepelag na saray regalo ra.+2 Insan anengneng toy sakey a pobrin balo a bii ya angipelag na duaran angkelag a sinsilyo ya abebbebay balor to,*+3 tan inkuan to: “Ibagak ed sikayoy tua, mas dakel ni so impelag na sayan pobrin balo a bii nen say impelag dan amin.+4 Ta saray regalon impelag da et nanlapud sulok da, balet sikato, anggaman mankakkaukolan,* et impelag toy amin lan pambilay to.”+5 Diad saginonor, sanen pantotongtongan na pigara so nipaakar ed templo, ya aparakepan na balibali iran bato tan saray inyapay a bengatla,+6 inkuan to: “Nipaakar ed sarayan nanenengneng yo natan, onsabi iray agew sano anggapoy anggan sakey a baton natilak ya akatapew ed sakey a bato ya agnageba.”+7 Insan sikatoy tinepetan da: “Managbangat, kapigan iraya nagawa, tan antoy tanda no kapigan so kasampotan na sarayan bengatla?”+8 Inkuan to: “Manalwar kayo pian agkayo nibalang,+ ta dakel naani so onsabi a mangusar ed ngaran ko, ya ikuan da, ‘Siak iman,’ tan, ‘Asingger lay aturon panaon.’ Agkayo ontutumbok ed sikara.+9 Sakey ni, no makarengel kayo na saray guerra tan saray gulo,* agkayo natatakot. Ta nepeg a nagawa nin unona iraya, balet say anggaan et agni nagawan tampol.”+10 Insan imbaga tod sikara: “Manlalaban iray bansa,+ ontan met ed saray panarian.+11 Wala ray maksil a yegyeg, tan diad nanduruman pasen et wala ray eras tan salot;+ tan wala ray makapataktakot a nanengneng tan angkakabaleg a tanda manlapud tawen.12 “Balet antis a nagawa irayan amin, erelen tan pasegsegangen kayo na totoo,+ tan iyakar da kayod saray sinagoga tan prisoan. Iyarap da kayod saray arari tan gobernador lapud ngaran ko.+13 Manresulta itan ed pakapantasi yod sikara.14 Kanian tandaan yo ya agyo la kaukolan ya ipasal no panon so pangidepensa yo,+15 ta iter kod sikayo iray salitan ibaga yo tan say karunongan, ya agnayarian a kontraen odino suppiaten na amin ya onsusumpad sikayo.+16 Niarum ni, iyawat* kayo na anggan saray atateng yo tan agagi yo tan kakanayon yo tan kakaaro yo, tan ipapatey da so arum ed sikayo,+17 tan busolen kayo na amin a totoo lapud ngaran ko.+18 Balet agnabalang so anggan sakey a buek na ulo yo.+19 Diad pansungdo yo et niliktar yoy bilay yo.*+20 “Balet no nanengneng yoy Jerusalem ya apaliberan lay mankakampo iran armada,+ amtaen yo a magano lay pakaderal to.+21 Kanian ombatik la komon ed kapalandeyan iramay walad Judea,+ tan ontaynan la iramay walad loob na Jerusalem, tan agla ra onloloob ditan iramay walad kaumaan,22 lapud saraya so agew a pangiter na hustisya,* ta pian nasumpal so amin a nisulat.23 Pakaskasi la iramay malukon tan manpapasuso diad saratan ya agew!+ Ta wala naani so baleg a gonigon diad dalin tan sanok ed sayan totoo.24 Tan ompatey ira ed tarem na espada tan naaripen ira ed amin a nasyon;+ tan say Jerusalem et igatin-gatin na saray nasyon,* anggad nasumpal iray aturon panaon na saray nasyon.*+25 “Ontan met, wala naani iray tanda ed agew tan bulan tan bibitewen,+ tan nagulo iray nasyon diad dalin, ya agda amta so pawayan da lapud panungol na madaluyon a dayat.26 Onkapuy iray totoo lapud takot tan pantatalaran dad saray nagawa diad dalin, lapud nayegyeg iray pakayari na katawenan.27 Insan nanengneng day Anak na too+ ya onsasabi a walad sakey a lurem a walaay pakapanyari tan baleg a gloria.+28 Balet no onggapo lan nagawa irayan bengatla, alagey kayoy maptek tan itangwa yo ray ulo yo, lapud asingger lay kililiktar yo.”29 Diad saman et insalaysay tod sikara so sakey ya ilustrasyon: “Imano yo so kiew ya igos tan say arum ni ran kiew.+30 No onsisimit la iratan, nanengneng yon mismo tan amta yon asingger lay tiagew.31 Ontan met, no nanenengneng yon nagagawa la irayan bengatla, amtaen yo ya asingger lay Panarian na Dios.32 Ibagak ed sikayoy tua, nagawa irayan amin antis a naandi iyan henerasyon.+33 Say tawen tan dalin et naandi, balet saray salitak et agbalot naandi.+34 “Balet manalwar kayo pian agbalot nabelatan so puso yo ed sobran panangan tan alabas a panag-inum+ tan saray kapagaan ed bilay,+ tan bigbiglan onsabid sikayo itan ya agew35 a singa sakey a patit.+ Ta onsabi itan ed amin a manaayam diad tapew na interon dalin.36 Kanian mansiansia kayon aliing,+ a manpikasi kayon masimoon ed amin a panaon+ pian makaliktar kayod sarayan amin a nepeg a nagawa, tan makatalindeg kayod arapan na Anak na too.”+37 Kanian no agew et sikatoy manbabangat diad templo, balet no labi et sikatoy ompapaway tan manaayam ed palandey a tatawagen a Palandey na Saray Olibo.38 Tan amin a totoo et mangabkabuasan ya oonlad sikato diad templo pian ondengel ed sikato.


text:
JW LIBRARY
Usaren so History—Android
Diad JW Library, sarag mon nengnengen so history na saray artikulo tan kapitulo na Biblia ya binasam. Mausar iya, singa bilang, no labay mon pawilen so tekston binasam.
Tumboken irayan instruksion pian usaren so History ya feature:
Pawilen Iray Walad History
Pindoten so History button pian nanengneng iray teksto tan artikulo ya binasam. Pindoten so teksto odino artikulo ed history ya labay mon pawilen.
Ekalen Iray Walad History
Pindoten so History button pian nalukasan so history. Pindoten so Clear button pian naekal so amin ya walad history.
Sarayan feature et in-release nen Pebrero 2015 kaibad JW Library 1.4, ya compatible ed Android 2.3 odino ed mas balon bersion. No agmo nanengneng irayan feature, tumboken iray instruksion diad artikulon “Gapoan ya Usaren so JW Library—Android,” ya walad Sankabaloan Iran Feature.


text:
A1
Saray Prinsipyo ed Panagpatalos na Biblia
Say Biblia et orihinal ya insulat ed kadaanan a Hebreo, Aramaiko, tan Griego. Natan, say kompleton Biblia odino kabiangan na satan et wala lad masulok a 2,600 a lenguahe. Karaklan ed saray totoon manbabasa na Biblia et agda natalosan iray orihinal a lenguahe kanian mandedepende ira ed sakey a patalos. Anto ran prinsipyo so onkanan giya ed no panon ya ipatalos so Biblia, tan panon irayan inyaplika ed impangipatalos na Balon Mundo a Patalos na Masanton Kasulatan?
Nayarin isipen na arum a say estrikto tan salita por salitan paraan na panagpatalos, a pinetekan so kada salita, et ontulong ed saray managbasa pian naala ra so sankaasinggeran ya ibabaga na orihinal iran lenguahe. Balet, aliwan ontan a naynay so kipapasen. Nengnengen so pigaran rason:
Anggapoy duaran lenguahe ya eksakton manpareho ed gramar, bokabularyo, tan uksoy na saray salita. Sakey a propesor na lenguahen Hebreo a si S. R. Driver so nansulat a saray lenguahe et “aglabat mandumaan ed gramar tan nanlapuan, noagta . . . dia met ed impanugyop na saray ideya ed sakey a sentence.” Saray nanduruman lenguahe et walaan na nanduruman paraan na pantalos. “Kanian,” inkuan ni nen Propesor Driver, “diad nanduruman lenguahe et aliwan pareparehoy inkaalasir na saray salita.”
Anggapo so modernon lenguahe ya eksakton mipara ed bokabularyo tan gramar na Hebreo, Aramaiko, tan Griegon lenguahe ya inusar ed Biblia, kanian say salita por salitan patalos na Biblia et nayarin aliwan malinew odino aliwa ni ingen so kabaliksan to no maminsan.
Say kabaliksan na sakey a salita odino balikas et nayarin nanduruma depende ed konteksto ya angusaran ed satan.
Nayarin diad arum a teksto et sarag na managpatalos ya ipatalos ed literal so orihinal a lenguahe, balet nepeg a maal-alwar iyan gawaen.
Niraya so pigaran alimbawa a mangipanengneng a nayarin aliwan dugay natalosan ed salita por salitan panagpatalos:
Say Kasulatan et manguusar na balikas a “naugip” ya ontutukoy ed literal ya ugip tan ugip ed patey. (Mateo 28:13; Gawa 7:60) Sano uusaren irayan balikas ed konteksto ya ontutukoy ed patey, saray managpatalos na Biblia et nayarin mangusar na salitan “naugip ed patey,” pian agnawetwet iray managbasa.—1 Tesalonica 4:13.
Diad Efeso 4:14 et angusar si apostol Pablo na balikas a nayarin ipatalos ed literal a “diad panggalaw na totoo ed dais.” Sayan kadaanan ya idyom et ontutukoy ed panagsaol na arum sano manguusar iray dais (dice). Diad arum a lenguahe, say literal a patalos ed saya et aliwan malinew so kabaliksan to. Say pangipatalos ed saya bilang ‘panagsaol na totoo’ et mas malinew so kabaliksan to.
Diad Roma 12:11, sakey a Griegon balikas so inusar a say literal a kabaliksan to et “diad manlelwag ya espiritu.” Sayan patalos et agto ipasabi so peteg a kabaliksan ed Pangasinan, kanian impatalos iya bilang “marlang ed espiritu.”
Legan na bantog a Sermon ed Palandey, angusar si Jesus na balikas a maslak ya ipapatalos bilang “Mapalar iray duruka ed espiritu.” (Mateo 5:3, Say Biblia) Balet diad dakel a lenguahe, say literal a patalos ed sayan balikas et aliwan malinew. Diad arum a lenguahe, say estrikton literal a patalos so nayarin mankabaliksan a “saray duruka ed espiritu” et aliwan limpioy kanonotan da odino kulang iray biskeg tan determinasyon. Balet, dia et ibabangat nen Jesus iray totoo a say liket da et ag-akadepende ed pamenek ed pisikal iran pankaukolan da, noagta diad pamidbir da a nakaukolan day panangiwanwan na Dios. (Lucas 6:20) Kanian saray patalos a “saramay manonot ed espiritual a pankaukolan da” odino “saramay amta ra a nakaukolan day Dios” et mas suston mangipasabi ed kabaliksan na orihinal a balikas.—Mateo 5:3; The New Testament in Modern English.
Diad dakel a konteksto, say Hebreon salita ya impatalos ya “imon” et mialaan ed samay kaslakan a kabaliksan na salitan Pangasinan ya isanok lapud mapatnag ya ag-inkamatoor na maapit a kaaro odino panibeg ed arum lapud saray kaykayarian da. (Proverbio 6:34; Isaias 11:13) Balet, say parehon Hebreon salita et wala met so positibon kabaliksan to. Alimbawa, nayarin usaren itan ed “inkaseseg” nen Jehova parad saray lingkor to odino ed “kakaukolanen ton sikato labat so dayawen.” (Exodo 34:14; 2 Arari 19:31; Ezequiel 5:13; Zacarias 8:2) Nayarin usaren met itan ed “seseg” a nalilikna na saray matoor a lingkor na Dios parad sikato tan parad panagdayew ed sikato odino nayarin usaren met itan ed ‘agda pangiyabuloy na agpanmatoor’ ed sikato.—Salmo 69:9; 119:139; Numeros 25:11.
Say Hebreon balikas a maslak ya ontutukoy ed lima na too et malaknab tan nandurumay kabaliksan to. Depende ed konteksto, sayan salita et nayarin ipatalos bilang “pakauley,” “inkamabunlok,” odino “pakayari.” (2 Samuel 8:3; 1 Arari 10:13; Proverbio 18:21) Diad tua, sayan salita et impatalos ed dakel tan nanduruman paraan diad Pangasinan ya edisyon na Balon Mundo a Patalos na Masanton Kasulatan.
Lapud sarayan rason, say panagpatalos ed Biblia et aliwa labat a basta pangipatalos ed orihinal a lenguahe diad pangusar na apasakey a salita ed amin a pakaromogan ed satan. Say managpatalos et nepeg a mangusar na maong a pakatebek pian napili to ray sankamatukoyan a salita ed lenguahen ipapatalos to a mangipasabi ed saray ideya na orihinal a lenguahe. Niarum ni, kaukolan a say inkaalasir na saray sentence et mitunosan ed totontonen na gramar ed lenguahen ipapatalos to pian mainomay itan a basaen.
Balet kaukolan met a paliisan a dumaen a maong so paraan na inkisalita na teksto. Say managpatalos a bastabasta ton dudumaen so kabaliksan tan paraan na inkisalita na Biblia unong ed sarilin interpretasyon to ed interamentin ideya et nayarin mamikewet ed kabaliksan na orihinal a teksto. Panon? Say managpatalos et nayarin nalingon mangisalet na opinyon to ed no antoy kabaliksan na orihinal a teksto odino nayarin naekal to ray importantin detalye a walad orihinal a teksto. Kanian anggaman nayarin mainomay a basaen iray Biblia a dinuma so paraan na inkisalita, say ontan a gagawaen da no maminsan et nayarin mangamper ed managbasa a natalosan so tuan mensahe na teksto.
Mainomay a naimpluensyaan so kimey na managpatalos no walay papaboran ton doktrina. Singa bilang, ibabaga na Mateo 7:13: “Maawang so dalan ya ompugta ed kadederal.” Saray arum a managpatalos, a nayarin naapektoan na papaboran dan doktrina, et angusar na salitan “impierno” imbes a samay peteg a kabaliksan na Griegon salita a “kadederal.”
Nepeg met ya ikonsidera na managpatalos a say Biblia et insulat ed lenguahe a kaslakan tan inagew-agew ya uusaren na ordinaryon totoo, a singa saray dumaralus, managpastol, tan managsigay. (Nehemias 8:8, 12; Gawa 4:13) Kanian, say maong a patalos na Biblia et nepeg a mainomay a talosan na saray masimoon a totoo antokaman so binalegan da. Say malinew, kaslakan, tan mainomay a talosan iran balikas et mas pilien nen saray salitan matalag ya uusaren na ordinaryon totoo.
Dakel a managpatalos ed Biblia so agmakatunongan tan bulobulos dan inekal so ngaran na Dios a Jehova ed saray kaplesan a patalos anggano sayan ngaran et naromog ed kadaanan iran manuskrito na Biblia. (Nengnengen so Apendise A4.) Diad dakel a patalos, sayan ngaran et sinalatan na titulo, a singa say “Katawan,” tan pinakilot na arum so katuaan a walay ngaran na Dios. Alimbawa, diad arum a patalos, say pikakasi nen Jesus diad Juan 17:26 et oniay nabasa: “Impakabat ta ka ed sikara,” tan diad Juan 17:6, “Imparungtal ta ka ed saramay inter mod siak.” Balet oniay suston patalos ed pikakasi nen Jesus: “Impakabat kod sikara so ngaran mo,” tan “Impaamtak so ngaran mo ed saray totoon inter mod siak.”
Oniay walad introduksion na sankaunaan ya Ingles ya edisyon na Balon Mundo a Patalos: “Agmi dinuma so kabaliksan tan paraan na inkisalita na Kasulatan. Nanggunaetan min maong ya ipatalos iya ed literal anggad posible, no iyabuloy na idyom na modernon Ingles tan no say literal a patalos et agto iyamot so ideya lapud mairap a talosan.” Kanian nanggunaetan na New World Bible Translation Committee a balansien so panangusar na saray salita tan balikas a mipara ed orihinal tan paliisan iray salitan mairap a talosan odino mangiyaamot ed dugan ideya. Bilang resulta, say Biblia et mainomay a basaen tan say managbasa et sigpot a makapanmatalek a suston nipasabi so impuyan a mensahe na satan.—1 Tesalonica 2:13.


text:
Kasin Nayari Tayon Mandayew ed Imahen?
Say ebat na Biblia
Andi, agnayari. Oniay imbaga na New Catholic Encyclopedia nipaakar ed saray ganggan ya inter na Dios ed bansan Israel: “Napatnagan ed nanduruman salaysay ed Biblia ya ag-angusar na imahen iray tuan mandadayew ed Dios.” Imanoen irayan bersikulo ed Biblia:
“Agka manggawa na nipaakar ed sika na pinanday a talintao, odino say kapadpara na antokaman a nengneng na wala ed tawen ed tagey, odino wala dia ed dalin ed leksab, odino wala dia ed danum ed leksab na dalin. Agka ondakmomo ed sikara, ni say manlingkor ed sikara. Ta siak si Jehova a Dios mo a sakey ak a maimon a Dios.” (Exodo 20:4, 5) Lapud say Dios et maimon, odino kekerewen ton sikato labat so dayewen, agto labay ya dayewen tayo iray imahen, litrato, idolo, estatua, odino simbolo.
“Agko abuloyan a makapibiang iray talintaoy diriyos ed dayew ko.” (Isaias 42:8, Maung a Balita) Ag-aawaten na Dios so panagdayew ed sikato panamegley na saray imahen. Nen angusar na estatua na kilaw a baka so arum ya Israelita pian idayew so Dios, imbaga ton “balbaleg a kasalanan” so ginawa ra.—Exodo 32:7-9, Easy-to-Read Version.
“Agtayo nepeg ya isipen a say Sakey a Dios et singa balitok odino pilak odino bato, singa sakey a bengatlan inukit lapud dunong tan panagnonot na too.” (Gawa 17:29) Diad panagdayew na saray pagano, mabetbet iran manguusar na saray imahen ya “inukit lapud dunong tan panagnonot na too,” balet ibabaga na Biblia ya saray Kristiano et nepeg ya ‘mankurang unong ed pananisia, aliwan unong ed pakanengneng.’—2 Corinto 5:7.
“Paliisan yo iray idolo.” (1 Juan 5:21) Diad saray ganggan ya parehon inter ed bansan Israel tan saray Kristiano, ipapaamtad sikatayo na Biblia ya aliwan tua so bangat ya aaprobaan na Dios so pangusar na saray imahen o idolo ed panagdayew.
Manaral Ni
MABETBET YA ITETEPET
Akin et Agmanguusar na Krus Iray Tasi nen Jehova?
Saray Tasi nen Jehova et Kristiano, balet agkami manguusar na krus. Akin ey?
EBAT ED SARAY TEPET ED BIBLIA
Kasin Diad Krus Inatey si Jesus?
Ipapasen na dakel a totoo a say krus et simbolo na Kristianismo. Nayari kasin usaren itan ed panagdayew?
Anto so Peteg ya Ibabangat na Biblia?
Pilim so Dugan Panagdayew
Anto ray nayarin subok ed sika no ibagam ed arum iray papanisiaan mo? Panon mon gawaen itan diad paraan ya agmo nasakitay liknaan da?


text:
INTERBYU | IRÈNE HOF LAURENCEAU
Impaliwawa na Orthopedic Surgeon so Pananisia To
Si Dr. Irène Hof Laurenceau et espisyalistad orthopedic surgery diad Switzerland. Nensaman et nanduda ya walay Dios. Balet kayari pigaran taon, akombinsin walay Dios ya Amalsa. Sikatoy ininterbyu na Onliing! nipaakar ed trabaho tan pananisia to.
Akin et interesado kayod science?
Manlapu la nen ugaw ak, labalabay ko ray tanaman tan ayayep. Binmaleg ak diad Richterswil, sakey ya marakdakep a baryon asingger ed Lake Zurich. Ipapasyar ak na saray atateng ko tan agagik insan da ituturod siak iray nanduruman tanaman tan ayayep ya nanenengneng mid dalan.
Akin et orthopedic surgery so inaral yo?
Akapantrabahoy tatay ko bilang assistant diad operating room ed ospital dimad lugar mi. Lanang dan iistoryaen ed sikami iray gagawaen da no operasyon. Agustoan ko ray istorya da kanian nen kien et pinilik ya propesyon so surgery. Nan-espisyalista ak ed orthopedic surgery ta labalabay koy mekanikal ya aspekto to. Saray orthopedic surgeon et kaukolan ya manisip a singa engineer pian na-repair da iray pukel, muscle, tan ula-ulat ya mamapagalaw ed sikatayo.
Say sankaimportantian ed amin, malikeliket ak no nanenengneng kon onaabig iray pasyentek. Balibali liknaan ko no makakatulong ak ed arum.
Akin et nanduda kayon walay Dios?
Tinedyer ak ni et duda ak la, tan walay duaran rason. Unona, naamtaan kon wala ray manbabangat ed simbaan ya imoral, kanian adisdismaya ak. Komadua, wala ray biology teacher ko ya manisiad evolution
Akin et anisia kayo ed evolution?
Anisia ak ed saray propesor ko. Sakey ni, wala ray ayayep ya parehoy anatomy da kanian inisip kon saksakey labat so nanlapuan da tan posiblin wala ray onlesan balon species lapud genetic mutation.
Akin balet et angumay isip yo?
Walay kaarok ya angitagar ed siak diad aral na Saray Tasi nen Jehova. Manbilib ak ta makaaro ira tan akaaral ak ed saray paliwawa. Aminsan, binisita ak na biin maomaong so ugali to ed saman ya kongregasyon, tan tinepetan ko, “Panon kon naseguro ya tua so Biblia?”
Impanengneng tod siak iray propesiyad Biblia ya nagagawa lad panaon tayo. Say sakey ya alimbawa et samay propesiya nen Jesus ya diad sayan kaunoran iran agew et dakel so guerra ed interon mundo, “maksil a yegyeg,” tan onggrabe “salot tan eras.” * Impanengneng to met iray propesiya ya onuges so ugali na totoo tan lalon ondakel iray masaol tan mauges, ya talagan nagagawa la natan. * Ag-abayag, inaral kon maong so Biblia tan diman ko apruebaan ya lanang ya ontutua so ibabaga to. Diman ko met ineksamin so papanisiaan ko ya nanlapuay bilay.
Akatulong ta so impanaral yoy medisina pian natalosan yoy nanlapuan na bilay?
On. Nen ginmapo ak ya nanaral na Biblia, manre-research ak ed saman ed panag-opera na pueg. Nen bandad sampot na 1960’s, mas atalosan na saray scientist so komplikadon igagalaw na pueg. Naamtaan dan say pueg tayo et aglabat onggagalaw ed saksakey ya direksion ya singa bisagra. Imbes, ontetelek tan onkukudyas itan
Manga 40 taon lan mandedesinyo iray researcher na artipisyal ya pueg. Balet mairap ya aligen so pueg na too ta komplikado. Sakey ni, no ikomparad pueg tayo, ag-ombayag iray artipisyal ya produkto. Anggano de-kalidad nin materyales so usaren da, maliket la ra no nasabi toy 20 taon. Siempre, say pueg tayo et gawad mabilay iran selula a lanang ya nasasalatan. Parad siak, say pueg et ebidensya na karunongan na Dios, aliwan evolution.
Say mutation ey, tan samay ibabaga yon wala ray species ya parehoy anatomy da?
Papaneknekan na satan ya saksakey so Managdesinyo. Sakey ni, agpararakepen na mutation so desinyo na mabilay iran organismo. Agto ra pagmaliwen ya duman klase na tanaman o ayep. Diad tua, dederalen na mutation so genes. Tan agbalot itan makagawa na makapakelaw a desinyo ya singa say pueg
Agbalot makagawa so mutation na makapakelaw a desinyo ya singa say pueg
Akin ya nagmaliw kayon Tasi nen Jehova?
Nen iyaaplikak la ray prinsipyo na Biblia, anguma-uman so bilay ko. Insan nen 2003, inmatendi ak ed international convention na Saray Tasi nen Jehova tan anengneng koy pankakasakey da, ya singa ra saksakey a pamilya, anggano diman labat ira nankakabat. Tuay panangaro dad sakey tan sakey, tan labay kon sakey ak met ed sikara.


text:
“Nirayew Komon so Maong a Pakatebek Mo!”
IMBAGA iratan nen David nensaman pian irayew so biin nabet tod dalan. Say ngaran to et Abigail. Akin et inrayew nen David si Abigail, tan antoy naaralan tayo ed alimbawa na sayan bii?
Akabat nen David iyan biin walaay asawa nen sikatoy manaamot-amot lapud si Arin Saul. Say asawa nen Abigail et si Nabal, a mayaman ya too a diad mapalandey a rehyon ed abalaten na Juda so pangipapastolan na ayayep to. Si David tan saray lalakin kakaiba to et “singa ra akapaliber a padir a manproprotekta” ed saray managpastol tan ayayep nen Nabal. Aminsan, wala ray imbaki nen David ed si Nabal pian onkerew na ‘antokaman a nayarian ton iter’ ya naakan. (1 Sam. 25:8, 15, 16) Agmet mairap ya iter so kerew nen David, lalo la ta prinotektaan to tan na kakaiba to iray kayarian nen Nabal.
Balet si Nabal et inanga-angay toy kabaliksan na ngaran to ya “Andiay kalakal” o “Makulangkulang.” Ansakit tan makapainsulto iray imbaga to tan agto labay ya iter so kekerewen nen David. Lapud satan, namparaan si David pian dusaen si Nabal ed ansakit tan agmakatunongan iran imbaga to. Anien nen Nabal tan say sankaabungan to so bunga na inkamakulangkulang to.
Lapud atebek nen Abigail so mauges a resulta na pabigla-biglan plano nen David, makpel ya nanggaway paraan si Abigail pian pigilan itan. Marespeton akitongtong si Abigail ed si David tan impanonot toy relasyon nen David ed si Jehova. Tan angawit si Abigail na dakdakel ya naakan parad si David, say onsublay ya ari, tan parad saray lalakin kaiba to. Lapud satan et binidbir nen David ya inusar nen Jehova si Abigail pian agmakapanggawa na sakey a kasalanan ed Dios. Imbaga nen David ed si Abigail: “Nirayew komon so maong a pakatebek mo! Nabendisyonan ka komon ta diad sayan agew et inamper mo ak a mankasalanan ed dala.”
Anggapoy malabay ed sikatayon aligen si Nabal, ya agmaapresya ed maong iran gagawaen na arum. Sakey ni, no naimano tayon walay posiblin mauges a nagawa, manggawa tayoy paraan pian pigilan itan. On, nalikna tayo met so alikna na salmista ya imbaga tod Dios: “Bangatan mo ak pa na maong a pakatebek tan kakabatan.”
Nayarin naimano na arum ya marunong itayo odino maong so pakatebek tayo base ed saray gagawaen tayo. Ibabalikas da man itan o andi, nayarin nalilikna da met so singa alikna nen David nen imbaga to: “Nirayew komon so maong a pakatebek mo!”


text:
Iter so Galang ed Saray Makanepegan
“Say bendisyon tan galang tan gloria tan biskeg et niwala komon ya anggad angga ed Dios ya akayurong ed trono tan ed samay Kordero.”
KANSIONEN: 9, 108
1. Akin ya kanepegan na arum so galang, tan antoy pantongtongan tayo natan?
SAY pangiter na galang ed sakey et kabaliksan toy pangipanengneng na espisyal ya atension tan respeto. Siempre, say pangiteran tayoy ontan ya atension tan respeto et talagan makanepegan na galang odino walay espisyal ya asainmin o posisyon to. Kanian maong no itepet tayo, Siopa ray nepeg tayon pangiteray galang tan akin ya kanepegan da itan?
2, 3. (a) Akin ya si Jehova so manunan makanepegan na galang? (Nengnengen so litratod gapo na artikulo.) (b) Diad Apocalipsis 5:13, siopa imay Kordero, tan akin ya makanepegan na galang?
2 Nabasa ed Apocalipsis 5:13 ya kanepegan na “Dios ya akayurong ed trono tan ed samay Kordero” so galang. Naimano tayod kapitulo 4 na satan ya libro so sakey a rason no akin ya kanepegan nen Jehova so galang. Saray espiritun pinalsa ed tawen et inkasil day boses da pian idayew si Jehova, “samay mabilay ya anggad angga.” Inyabawag da: “Sika so makanepegan, Jehova a Dios mi, a mangawat na gloria tan galang tan pakayari, lapud pinalsam so amin a bengatla, tan lapud linawam et niwala tan apalsa iratan.”
3 Say Kordero et si Jesu-Kristo, “say Kordero na Dios a mangekal ed kasalanan na mundo.” (Juan 1:29) Ibabaga na Biblia ya sikatoy mas superyor nen say amin ya totoon arari. Ipapaliwawa na satan: “Sikato so Ari na saray arari tan Katawan na saray katawan, say alenleneg a walaan na imortal a bilay, a manaayam ed agnaasinggeran a liwawa, a sikatoy ag-anengneng odino agnanengneng na too.” (1 Tim. 6:14-16) Wala ni kasi arum ya arin namboluntaryon iter so bilay to pian nadondon iray totoo? Seguradon labay moy mibansag ed minilyon ya anghel a mangakansion: “Say Kordero a pinatey et makanepegan a mangawat na pakayari tan kayamanan tan karunongan tan biskeg tan galang tan gloria tan bendisyon.”
4. Akin ya aliwan opsyonal so pangigalang ed si Jehova tan si Kristo?
4 Aliwan opsyonal so pangigalang ed si Jehova tan si Kristo. Akadepende ed satan so pambilay tayon anggapoy anggaan. Nalinewan tayo itan ed samay imbaga nen Jesus ya nabasad Juan 5:22, 23: “Anggapon balot so uukomen na Ama, noagta inmatalek to lad Anak so amin a pangukom, pian igalang na amin so Anak a singa pangigagalang dad Ama. Siopaman ya agmangigalang ed Anak et agmangigagalang ed Ama ya angibaki ed sikato.”
5. Akin ya nepeg tayon igalang tan respetoen iray totoo?
5 Apalsa so too “unong ed indengan na Dios.” (Gen. 1:27) Kanian maslak ed sikatayo et nipapanengneng tayo ray kualidad na Dios. Singa bilang, sarag tayon ipanengneng so panangaro, kaabigan, tan panangasi. Lapud pinalsa itayon walaan na konsiensia, walay nisipor ya abilidad tayon ibiig so duga ed aliwa, matua ed matila, tan matukoy ed aliwan matukoy. Balet no maminsan et nalilingo so konsiensia tayo. (Roma 2:14, 15) Kaslakan ed saray totoo et labalabay da ray bengatlan malinis tan marakep. Tan labay day mareen ya bilay. Amta da man itan o andi, nipapanengneng day gloria nen Jehova, tan lapud satan et kanepegan da met so galang tan respeto.
DUGAN PANGITER NA GALANG
6, 7. No nipaakar ed pangiter na galang ed totoo, antoy pidumaan na saray Tasi nen Jehova ed arum?
6 Kaukolan ya balanse tayo no anton klase tan no antoy limitasyon na galang ya iter tayod arum a totoo. Dakel ya imperpekton totoo so naimpluensyaan lan maong na espirituy mundo nen Satanas. Kanian walay tendensia dan idoloen iray pigaran lalaki tan bibii imbes ya iter labat so kanepegan dan galang tan respeto. Sobray pangidadayew dad saray lider na relihyon, politiko, atleta, artista, tan arum nin sikat ya totoo, tan dadayewen da ran singa dios. Sikaray ipapasen na saray kabataan tan adulto ya pinagka-modelo da, tan aaligen day kakikiwas, panangawes, odino ugali da.
7 Satan ya sobran panangigalang ed totoo et agmanepeg kanian papaliisan itan na saray tuan Kristiano. Si Kristo labat so nambilay diad dalin ya sarag tayon ipasen bilang perpekton modelo tayo. (1 Ped. 2:21) Aglabay na Dios ya sobray pangigalang tayod totoo. Tandaan tayo iya: “Amin et nankasalanan tan agda sarag ya ipatnag so gloria na Dios.” (Roma 3:23) Seguradon anggapoy toon makanepegan ya idoloen.
8, 9. (a) Antoy pangipapasen na saray Tasi nen Jehova ed saray opisyal na gobierno? (b) Antoy limitasyon na pangunor tan panuporta tayod saray opisyal?
8 Diad gobierno et wala ray totoon walaan na autoridad. Responsabilidad na saray opisyal na gobierno ya ipaakseb so ganggan, pansiansiaey kareenan, tan itaryay pankaukolan na nasasakopan da. Parad pankaabigan itan na amin. Kanian sinimbawa nen apostol Pablo iray Kristiano ya ipasen dan “atagey ya autoridad” iray opisyal na gobierno tan nepeg iran manpasakop. Oniay imbilin to: “Iter yo ed amin iray kanepegan da: say buis, diad samay akankanepegan na buis; . . . say galang, diad samay nepeg ya igalang.”
9 Kanian bilang Tasi nen Jehova, mabulos tayon iiter so galang ed saray opisyal na gobierno. Iilaloan itan ed sikatayo tan apasalan la itan ed nanduruman bansa. Mikokoopera tayod sikara legan dan gagawaey responsabilidad da. Siempre, say pangiter tayoy galang tan suporta ed sikara et walay makatunongan ya limitasyon to base ed Kasulatan. Agtayo nayarin onsabid punto ya agtayo la naunor so Dios odino agtayo la makapansiansian neutral.
10. Panon ya angipanengneng na maabig ya alimbawa iray lingkor nen Jehova nensaman diad impantrato dad saray gobierno tan opisyal?
10 Angipanengneng na maabig ya alimbawa iray lingkor nen Jehova nensaman diad impantrato dad saray gobierno tan opisyal. Nen ingganggan na Empiryoy Roma ya manparehistro iray totoo, inunor itan nen Jose tan Maria. Linma rad Betlehem anggano magano lan mananak si Maria. (Luc. 2:1-5) Nen inakusaan si Pablo ya onkokontrad gobierno, marespeto ton indepensay sarili to tan dugay impangigalang tod si Arin Herodes Agripa tan si Festo, say gobernador na probinsya na Roma ya Judea.
11, 12. (a) Akin ya agtayo iikday espisyal ya galang iray lider na relihyon? (b) Antoy maabig ya resulta nen nirespeto na sakey ya Tasi ed Austria so sakey a politiko?
11 Balet, papaliisan na saray Tasi nen Jehova so pangiter na espisyal ya galang ed saray lider na relihyon, anggano iilaloan da itan. Aliway ibabangat na saray palson relihyon nipaakar ed Dios tan uumanen da ni ingey ibabaga na Biblia. Ipapasen tayo ran kaparan too balet agtayo ra iikday espisyal ya galang. Amta tayon kabusol nen Jesus iray lider na relihyon nen panaon to lapud mansimpisimpitan ira tan bulag iran manangigiya. (Mat. 23:23, 24) Balet, no respetoen tan igalang tayo ray opisyal na gobierno, walan walay positibo odino ag-ilaloan iran resulta.
12 Si Leopold Engleitner ya maseseg a Tasi ed Austria et inaresto na saray Nazi, tan inlugan dad tren paonlad concentration camp ed Buchenwald. Inaresto da met si Dr. Heinrich Gleissner tan akalugan met ed satan ya tren. Sikatoy sakey a politiko ed Austria, balet kabusol na saray Nazi. Legan iran walad tren, marespeton impaliwawa nen Brother Engleitner iray papanisiaan to. Dinengel iratan a maong nen Gleissner. Kayari World War II, aminpigan inusar nen Gleissner so impluensya to pian tulongan iray Tasi ed Austria. Nayarin wala ni ray nanonotan mon maabig ya resulta nen nirespeto na saray Tasi iray opisyal na gobierno, tan inter day galang ya ibabaga na Biblian kaukolan ya ipanengneng na saray Kristiano.
ARUM NIN MAKANEPEGAN NA GALANG
13. Siopa ray nepeg tayon respetoen tan pagalangan, tan akin?
13 Siempre, kanepegan na saray agagi tayo so galang tan respeto, lalo lad saray elder ya mangidadaulo ed sikatayo. (Basaen so 1 Timoteo 5:17.) Igagalang tayo irayan brother anggan antoy lahi, edukasyon, trabaho, odino kipapasey bilay da. Tinawag ira na Biblia ya “saray regalo a lalaki,” tan walay importantin betang da ed uksoyan na Dios pian naasikasoy pankaukolan na totoo to. (Efe. 4:8) Isip mo pa ray elder ed kongregasyon, manangasikaso na sirkito, saray membro na Branch Committee tan Mananguley ya Ulop. Nirespeto na agagi nen inmunan siglo iramay aturon mangidaulo, tan ontan met so gagawaen tayo natan. No nakaiba tayo ray kabkabat ya mangirerepresenta ed Kristianon kongregasyon, agtayo ra iidoloen odino tratratoen ya singa anghel. Imbes, rerespetoen tan papagalangan tayo ra lapud inkakuli tan inkamapaabeba da.
14, 15. Antoy pidumaan na saray tuan Kristianon pastol ed dakel ya lider na relihyon?
14 Saratan ya elder et mapaabeban espiritual a pastol. Mapaabeba ra ta agda labay ya tratoen iran singa artista. Miduma irad saray lider na relihyon natan tan nen panaon nen Jesus, ya oniay imbaga to nipaakar ed sikara: “Labalabay day walad sankaprominentian a pasen diad saray ponsia tan labalabay day walad arap a yurongan sano wala rad sinagoga, tan labalabay day paibano diad saray tindaan.”
15 Mapaabeban uunoren na saray tuan Kristianon pastol so imbaga nen Jesus: “Agkayo patatawag na Rabbi, lapud saksakey so Managbangat yo, tan amin yo et sanaagi. Niarum ni, agyo tatawagen ya ama yo so siopaman a too diad dalin, ta saksakey so Ama yo, samay walad tawen. Tan agkayo patatawag na lider, ta saksakey so Lider yo, say Kristo. Balet say manunaan ed sikayo et nepeg a magmaliw a lingkor yo. Siopaman a mangiyaatagey ed sarili to et niyabeba, tan siopaman a mangiyaabeba ed sarili to et niyatagey.” (Mat. 23:8-12) Kanian agtayo pankelawan no akin ya saray elder ed kongregasyon diad interon mundo et aaroen, rerespetoen, tan igagalang na saray agagi.
16. Akin et kaukolan mon itultuloy ya aralen tan iyaplikay ibabaga na Biblia nipaakar ed pangipanengneng na galang?
16 Tua, nayarin kaukolay panaon pian naaralan tayoy magmaliw a balanse no panon tan no siopa ray pangiteran tayoy galang. Naeksperiensya met itan na saray Kristiano nensaman. (Gawa 10:22-26; 3 Juan 9, 10) Balet seguradon agnasayang so pansagpot tayo ya iyaplikay ibabaga na Biblia nipaakar ed pangipanengneng na galang. Dakel so maabig ya resulta no naaralan tayon balansien itan.
MAABIG IRAN GUNGGONA NA DUGAN PANGITER NA GALANG
17. Anto ray maabig ya resulta no pagalangan tayo ray walaan na autoridad?
17 No respetoen tan igalang tayo iray totood lugar tayo ya walaan na autoridad, baleg so posibilidad ya idepensa day kanepegan tayon manpulong. Mabetbet ya balibali so resulta lapud positiboy pakanengneng dad kimey tayo. Pigaran taon lay apalabas, si Birgit ya sakey a payunir ed Germany et inmatendi ed graduation na anak to. Imbaga na saray maestra ed si Birgit ya labalabay da ray estudyanten Tasi ed eskuelaan da. Balibali kunoy impluensya na saray Tasi ed arum. Impaliwawa nen Birgit: “Ibabangat mi ray ananak mi ya unoren day estandarte na Dios nipaakar ed kondukta, tan kaibad saya so panrespeto tan pangigalang ed saray maestra.” Imbaga na sakey ya maestra: “No amin ya ugugaw et singa saray anak yo, singa kami manbabangat ed paraiso.” Kayari pigaran simba, inmatendi so sakey a maestra ed kombension diad Leipzig.
18, 19. Akin et importante so pangiter na dugan galang ed saray elder?
18 Siempre, say pangiter na galang ed saray elder et nepeg ya base ed perpekto tan makatunongan iran prinsipyo na Salitay Dios. (Basaen so Hebreo 13:7, 17.) Nepeg tayo ran komendaan lapud pansasagpot da tan kaukolan tayon tumboken iray instruksion da. No gawaen tayo itan, maliket dan gawaen iray kimey da. Balet, aglabay ya ibaga na satan ya aligen tayo lay panangawes tan panag-ayos, panagpaliwawa, odino anggan say panagsalita na saray “prominentin” elder. No ontan, ompan say amta na arum et too so tutumboken tayo. Tandaan tayo ya aliwa met iran perpekto. Say modelo ya kaukolan tayon tumboken tan aligen et si Kristo.
19 No dugay pangigalang tan panrespeto tayod saray elder tan agtayo ra tratoen ya singa artista, natulongan tayo ra. Panon? Natulongan tayo ran napaliisay tendensian manpaatagey, odino manisip ya mas maong o mas matunong ira nen say arum.
20. Antoy nitulong ed sikatayo na pangigalang ed arum?
20 Bilang indibidual, baleg so nitulong ed sikatayo na pangigalang ed saray makanepegan pian napaliisan tayoy magmaliw ya makasarili. Ontulong met itan pian mansiansia tayon mapaabeba no walay mangigalang ed sikatayo. Agtayo met onlampas ed instruksion ya inter na organisasyon nen Jehova tan napaliisan tayoy sobra odino agmanepeg ya pangigalang ed saray agagi odino aliwan agagi. Sakey ni, makatulong itan pian agtayo nagapol no makagawa na makapadismaya imay toon papagalangan tayo.
21. Anto so sankaabigan ya gunggona na pangiter tayoy galang ed saray makanepegan?
21 Say sankaabigan ya gunggona na pangiiter tayoy galang ed saray makanepegan et napaliket tayoy Dios. Nagagawaan tayoy panlabayan to tan mansiasiansia tayon matoor ed sikato. Naeebatan tayo may mangakantiaw ed sikato. (Pro. 27:11) Ag-amta na dakel a totoo ed sayan mundo no panoy pangiter na dugan galang. Talagan misalsalamat itayo ta amta tayo no panon so pangiter na galang ya makapaliket ed si Jehova.


text:
ONLIING! No. 4 2016 | No Panon Mon Napasalan so Maong
Nalilikas mo man odino andi, saray napapasalan mo et walay epekto tod bilay mo balanglan maong o makapuy.
MANUNAN ARTIKULO
No Panon Mon Napasalan so Maong
Seguradom ya saray napasalan mon gawaen et pankaabigan mo aliwan pankaugsan mo.
MANUNAN ARTIKULO
1 Gawaen No Anto Labat so Sarag Mo
Agmo bastabasta napasalan so maong tan nitunda so bisyom. Nengnengen no panon mon niyuna iray sankaimportantian.
MANUNAN ARTIKULO
2 Isipen so Walad Kaliberliber Mo
Miulop kad saramay makatulong ed sikan manggaway dugan desisyon.
MANUNAN ARTIKULO
3 Agka Onsusuko
Anggano naiirapan kan napasalan so maong tan nitunda so bisyom, agka onsusuko!
Antoy Ibabaga na Biblia ed Homoseksualidad?
Kasin ibabaga na Biblia ya mauges iray homoseksual ya kagagawa? Kasin susuportaan na satan so homophobia?
TULONG PARAD PAMILYA
No Panon Kan Makapan-adjust ed Pananguman
Agnaiwasan so pananguman. Nengnengen no panon ya akapan-adjust so arum ed saray pananguman.
LUGAR TAN TOTOO
Ombisita Tayod Kyrgyzstan
Saray Kyrgyz et marespeton totoo tan maasikaso ed saray bisita. Anto ray kustombre na saray pamilya da?
SAY EBAT NA BIBLIA
Itsura
Lapud media tan fashion industry, maslak ya totoo et aliwa lan balanse so iisipen da ed itsura.
WALA KASI NANDESINYO?
Say Bilay na Piyaes
Nikadkaduma so bilay na sarayan makapakelaw ya insekto ta pigaran simba labat iran ompaway ed kada 13 odino 17 taon.
Arum nin Walad Online
No Panon ya Napaliisan so Pankolkol
Kasin lanang kayon mankokolkol nen asawam? Aralen no panon ya makatulong iray prinsipyod Biblia ed ulopan yon sanasawa.
Ibaga na Saray Kabataan No Akin ya Manisia Rad Dios
Diad sayan taloran-minuton video, ipaliwawa na saray tinedyer no antoy akakombinse ed sikara ya walay Dios ya nanggawa ed amin a bengatla.


text: Salmo nen David. Maskil.*32 Maliket so too ya aperdona la ed insumlang to, tan asakbongan* lay kasalanan to.+2 Maliket so too ya ipapasen nen Jehova ya ag-akagaway kasalanan,+A say puso to et andiay panamalikdo.3 Sanen nampareen ak, saray pukel ko et kinmapuy lapud sanagew ya impanakis ko.+4 Ta agew-labi a say limam* et ambelbelat ed siak.+Say kasil ko et singa inmekat a danum ed petang na tiagew. (Selah)5 Diad kaunoran et impatuak ed sika so kasalanan ko;+Agko sinakbongan so lingok.Inkuan ko: “Ipatuak ed si Jehova iray impakasumlang ko.”+Tan pinerdonam iray kasalanan ko.+ (Selah)6 Kanian balang sakey a matoor et manpikasi ed sika+Legan a naromog ka ni.+Diad ontan et sikatoy agnaabotan na anggan say delap.7 Sika so panag-amotan ko;Salimbengan mo ak pian agak nagonigon.+Paliberan mo ak na panliliket lapud panangiliktar mo.+ (Selah)8 Inkuan mo: “Ikdan ta kay pakatalos tan ibangat kod sika so dalan a nepeg mon laen.+Bilinen ta ka legan ya akanengneng ak ed sika.+9 Agka magmamaliw a singa kabayo odino mula* ya andiay pakatalos,+A lapud mabanos et kaukolan itan a banlongan ed panamegley na renda odino prenoAntis mon napaasingger.”10 Dakdakel so pakakasakitan na mauges;Balet samay manmamatalek ed si Jehova et apaliberan na matoor a panangaro To.+11 Manliket kayo lapud si Jehova tan manggayaga kayo, sikayo ran matunong;Eyag kayod liket, amin yon maptek-impanpuso.